CELEX: 32018R0395
Language: mt
Date: 2018-03-13 00:00:00
Title: Regolament tal-Kummissjoni (UE) 2018/395 tat-13 ta' Marzu 2018 li jistabbilixxi regoli dettaljati għall-operat tal-blalen tal-arja skont ir-Regolament (KE) Nru 216/2008 tal-Parlament Ewropew u tal-Kunsill

14.3.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 71/10
               
            REGOLAMENT TAL-KUMMISSJONI (UE) 2018/395
      tat-13 ta' Marzu 2018
      li jistabbilixxi regoli dettaljati għall-operat tal-blalen tal-arja skont ir-Regolament (KE) Nru 216/2008 tal-Parlament Ewropew u tal-Kunsill
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b'mod partikolari l-Artikolu 8(5) tiegħu,
      Billi:
      
                  (1)
               
               
                  Il-Kummissjoni għandha tadotta regoli ta' implimentazzjoni neċessarji biex jiġu stabbiliti l-kundizzjonijiet għall-operat sikur tal-blalen tal-arja skont ir-Regolament (KE) Nru 216/2008, meta inġenji tal-ajru bħal dawn ikunu jissodisfaw il-kundizzjonijiet speċifikati fil-punti (b) u (c) tal-Artikolu 4(1) ta' dak ir-Regolament.
               
            
                  (2)
               
               
                  Fid-dawl tan-natura speċifika tal-operazzjonijiet bil-blalen tal-arja, hemm il-ħtieġa ta' regoli operattivi speċifiċi, stabbiliti f'Regolament awtonomu. Dawn ir-regoli jenħtieġ li jkunu bbażati fuq ir-regoli ġenerali għall-operazzjonijiet bl-ajru stabbiliti fir-Regolament tal-Kummissjoni (UE) Nru 965/2012 (2), iżda jenħtieġ li jiġu ristrutturati u ssimplifikati, sabiex ikun żgurat li dawn ikunu proporzjonati u msejsa fuq approċċ ibbażat fuq ir-riskju, waqt li jkun żgurat li l-operazzjonijiet bil-blalen tal-arja jitwettqu b'mod sikur.
               
            
                  (3)
               
               
                  Madankollu, ir-regoli speċifiċi għall-operazzjonijiet tal-ajru bil-blalen tal-arja jenħtieġ li ma jiġux estiżi għar-rekwiżiti fir-rigward tas-sorveljanza tal-operazzjonijiet tal-ajru mill-awtoritajiet kompetenti tal-Istati Membri, minħabba li dawk ir-rekwiżiti mhumiex speċifiċi għal xi attività partikolari ta' operazzjoni fl-ajru iżda japplikaw b'mod orizzontali fir-rigward ta' attivitajiet bħal dawn. Għalhekk, fir-rigward tas-sorveljanza, ir-rekwiżiti stabbiliti fl-Artikolu 3 tar-Regolament (UE) Nru 965/2012 u fl-Anness II ta' dak ir-Regolament jenħtieġ li jkomplu japplikaw anki fir-rigward tal-operazzjonijiet tal-ajru bil-blalen tal-arja.
               
            
                  (4)
               
               
                  Fl-interess tas-sikurezza u bl-għan li tiġi żgurata l-konformità mar-rekwiżiti essenzjali stabbiliti fl-Anness IV tar-Regolament (KE) Nru 216/2008, l-operaturi kollha tal-blalen tal-arja koperti minn dan ir-Regolament, bl-eċċezzjoni tal-organizzazzjonijiet tad-disinn jew tal-produzzjoni li jwettqu ċerti operazzjonijiet, għandhom ikunu soġġetti għal serje ta' rekwiżiti bażiċi.
               
            
                  (5)
               
               
                  Sabiex tiġi pprovduta protezzjoni addizzjonali għall-passiġġieri tal-blalen tal-arja, jenħtieġ li jiġu previsti ċerti rekwiżiti addizzjonali għall-operaturi involuti fl-operazzjonijiet kummerċjali bil-blalen tal-arja li jenħtieġ li jiġu applikati flimkien mar-rekwiżiti bażiċi.
               
            
                  (6)
               
               
                  Dawk ir-rekwiżiti addizzjonali jenħtieġ li jqisu n-natura anqas kumplessa tal-operazzjonijiet kummerċjali bil-blalen tal-arja meta mqabbla ma' forom oħra ta' avjazzjoni kummerċjali u jenħtieġ li jkunu proporzjonati u msejsa fuq approċċ ibbażat fuq ir-riskju. Għalhekk, huwa xieraq li r-rekwiżit ta' ċertifikat għall-operazzjonijiet kummerċjali stabbilit fl-Artikolu 8(2) tar-Regolament (KE) Nru 216/2008 jiġi sostitwit minn rekwiżit li ssir dikjarazzjoni minn qabel lill-awtorità kompetenti u li jiġu stabbiliti r-regoli dettaljati għal dawn id-dikjarazzjonijiet kif ukoll ċerti rekwiżiti addizzjonali oħra.
               
            
                  (7)
               
               
                  Madankollu, minħabba l-livell ta' kumplessità relattivament baxx u fid-dawl ta' approċċ ibbażat fuq ir-riskju, l-operaturi involuti f'ċerti operazzjonijiet kummerċjali bil-blalen tal-arja jenħtieġ li jiġu eżentati mir-rekwiżit ta' ċertifikazzjoni u minn dawk ir-rekwiżiti addizzjonali, inkluż ir-rekwiżit li ssir dikjarazzjoni minn qabel. Minflok, jenħtieġ li jiġu soġġetti biss għar-rekwiżiti bażiċi stabbiliti f'dan ir-Regolament li japplikaw għall-operazzjonijiet kollha tal-ajru bil-blalen tal-arja koperti minn dan ir-Regolament.
               
            
                  (8)
               
               
                  Sabiex tiġi żgurata t-tranżizzjoni bla xkiel u kemm jista' jkun tiġi evitata kwalunkwe interruzzjoni fl-introduzzjoni tar-reġim speċifiku ġdid għall-operazzjonijiet tal-blalen tal-arja stabbilit f'dan ir-Regolament, kwalunkwe ċertifikat, awtorizzazzjoni u approvazzjoni maħruġa lill-operaturi tal-blalen tal-arja skont ir-regoli applikabbli qabel id-data tal-applikazzjoni ta' dan ir-Regolament jenħtieġ li jkomplu jkunu validi u jitqiesu li jikkostitwixxu dikjarazzjoni magħmula f'konformità ma' dan ir-Regolament għal perjodu ta' żmien limitat. Wara l-iskadenza ta' dak il-perjodu, jenħtieġ li l-operaturi kollha involuti fl-operazzjonijiet kummerċjali bil-blalen tal-arja jagħmlu dikjarazzjoni f'konformità mad-dispożizzjonijiet ta' dan ir-Regolament.
               
            
                  (9)
               
               
                  Sabiex tiġi żgurata t-tranżizzjoni bla xkiel u biex il-partijiet kollha kkonċernati jingħataw żmien biżżejjed biex jippreparaw għall-applikazzjoni ta' dak ir-reġim il-ġdid, dan ir-Regolament jenħtieġ li jibda japplika biss minn data xierqa aktar 'il quddiem.
               
            
                  (10)
               
               
                  L-Aġenzija ħejjiet abbozz ta' regoli ta' implimentazzjoni u ressqithom bħala opinjoni (3) lill-Kummissjoni f'konformità mal-punt (b) tal-Artikolu 17(2) u l-Artikolu 19(1) tar-Regolament (KE) Nru 216/2008.
               
            
                  (11)
               
               
                  Il-miżuri previsti f'dan ir-Regolament huma skont l-opinjoni tal-Kumitat stabbilit permezz tal-Artikolu 65 tar-Regolament (KE) Nru 216/2008,
               
            ADOTTAT DAN IR-REGOLAMENT:
      Artikolu 1
      Suġġett u kamp ta' applikazzjoni
      1.   Dan ir-Regolament jistabbilixxi regoli dettaljati għall-operazzjonijiet tal-ajru bil-blalen tal-arja, meta inġenji tal-ajru bħal dawn ikunu jissodisfaw il-kundizzjonijiet stabbiliti fil-punti (b) u (c) tal-Artikolu 4(1) tar-Regolament (KE) Nru 216/2008.
      2.   Dan ir-Regolament ma għandux japplika għal operazzjonijiet tal-ajru bil-blalen tal-gass marbutin.
      Artikolu 2
      Definizzjonijiet
      Għall-finijiet ta' dan ir-Regolament, għandhom japplikaw id-definizzjonijiet li ġejjin:
      
                  (1)
               
               
                  “ballun tal-arja” tfisser inġenju tal-ajru eħfef mill-arja b'ekwipaġġ li ma jkollux magna u li jtir permezz ta' gass eħfef mill-arja jew permezz ta' sistema ta' tisħin fl-ajru, inklużi l-blalen tal-gass, il-blalen tal-arja sħuna, il-blalen tal-arja mħallta u, għalkemm bil-magna, l-iġfna tal-ajru tal-arja sħuna;
               
            
                  (2)
               
               
                  “ballun tal-gass” tfisser ballun tal-arja ħieles li jtir permezz ta' gass eħfef mill-arja;
               
            
                  (3)
               
               
                  “ballun tal-gass marbut” tfisser ballun tal-gass b'sistema ta' rbit li żżomm il-ballun tal-arja kontinwament ankrat f'punt fiss matul l-operat;
               
            
                  (4)
               
               
                  “ballun tal-arja ħieles” tfisser ballun tal-arja li ma jkunx kontinwament ankrat f'punt fiss matul l-operat;
               
            
                  (5)
               
               
                  “ballun tal-arja sħuna” tfisser ballun tal-arja ħieles li jtir permezz ta' arja msaħħna;
               
            
                  (6)
               
               
                  “ballun tal-arja mħallta” tfisser ballun tal-arja ħieles li jaħdem permezz ta' taħlita ta' arja sħuna u ta' gass mhux fjammabbli eħfef mill-arja;
               
            
                  (7)
               
               
                  “ġifen tal-ajru li jaħdem bl-arja sħuna” tfisser ballun tal-arja sħuna li jaħdem bil-magna, fejn il-magna ma tagħti l-ebda kontribut għat-tlugħ;
               
            
                  (8)
               
               
                  “titjira ta' kompetizzjoni” tfisser kwalunkwe operazzjoni tal-ajru mwettqa b'ballun tal-arja bl-għan ta' parteċipazzjoni fi tlielaq jew kompetizzjonijiet tal-ajru, inkluża l-prattika għal dawn l-operazzjonijiet u t-titjiriet minn fejn isiru t-tlielaq jew il-kompetizzjonijiet tal-ajru u lejhom;
               
            
                  (9)
               
               
                  “wirja tat-titjir” tfisser kwalunkwe operazzjoni tal-ajru mwettqa għall-finijiet ta' wiri jew divertiment f'avveniment irreklamat miftuħ għall-pubbliku, inkluż t-taħriġ għal dawn l-operazzjonijiet u t-titjiriet mill-avveniment irreklamat u lejh;
               
            
                  (10)
               
               
                  “titjira introduttorja” tfisser kwalunkwe operazzjoni tal-ajru bi ħlas jew xi kunsiderazzjoni oħra ta' valur li tikkonsisti f'mawra bl-ajru b'tul ta' żmien qasir, bl-għan li jiġu attirati apprendisti jew membri ġodda, imwettqa minn organizzazzjoni ta' taħriġ approvata f'konformità mar-Regolament tal-Kummissjoni (UE) Nru 1178/2011 (4) jew minn organizzazzjoni maħluqa bl-għan li jiġu promossi l-isport tal-ajru jew l-avjazzjoni ta' divertiment;
               
            
                  (11)
               
               
                  “post prinċipali tan-negozju” tfisser l-uffiċċju ewlieni jew l-uffiċċju rreġistrat tal-operatur tal-blalen tal-arja li fih jitwettqu l-funzjonijiet finanzjarji prinċipali u l-kontroll operattiv tal-attivitajiet imsemmija f'dan ir-Regolament;
               
            
                  (12)
               
               
                  “ftehim ta' kiri mingħajr ekwipaġġ” tfisser ftehim bejn impriżi li permezz tiegħu l-ballun tal-arja jiġi operat taħt ir-responsabbiltà tal-kerrej.
               
            Artikolu 3
      Operazzjonijiet tal-ajru
      1.   L-operaturi tal-blalen tal-arja għandhom joperaw il-ballun tal-arja skont ir-rekwiżiti stipulati fis-Sottoparti BAS tal-Anness II.
      Madankollu, l-ewwel sottoparagrafu ma għandux japplika għall-organizzazzjonijiet relatati mad-disinn jew mal-produzzjoni li huma konformi mal-Artikoli 8 u 9, rispettivament, tar-Regolament tal-Kummissjoni (UE) Nru 748/2012 (5) u li joperaw il-ballun tal-arja, fi ħdan il-kamp ta' applikazzjoni tal-privileġġi tagħhom, għall-finijiet tal-introduzzjoni jew tal-modifika tat-tipi ta' blalen tal-arja.
      2.   Permezz ta' deroga mill-Artikolu 8(2) tar-Regolament (KE) Nru 216/2008, ir-rekwiżit ta' ċertifikazzjoni stabbilit fih ma għandux japplika għall-operaturi involuti f'operazzjonijiet kummerċjali bil-blalen tal-arja.
      Dawk l-operaturi għandhom ikunu biss intitolati li jkunu attivi f'operazzjonijiet kummerċjali bħal dawn wara li jkunu ddikjaraw lill-awtorità kompetenti l-kapaċità tagħhom u l-mezzi sabiex jaqdu r-responsabbiltajiet assoċjati mal-operat tal-ballun tal-arja. Għandhom jagħmlu dik id-dikjarazzjoni u joperaw il-ballun tal-arja, minbarra r-rekwiżiti stipulati fis-Sottoparti BAS, f'konformità mar-rekwiżiti stipulati fis-Sottoparti ADD tal-Anness II.
      Madankollu, it-tieni sottoparagrafu ma għandux japplika għall-operaturi involuti f'dawn l-operazzjonijiet bil-blalen tal-arja li ġejjin:
      
                  (a)
               
               
                  operazzjonijiet bi spejjeż maqsuma bejn erba' individwi jew inqas, inkluż il-bdot, diment li l-ispejjeż diretti tat-titjira tal-ballun tal-arja u parti proporzjonali tal-ispejjeż annwali mġarrba għall-ħażna, l-assigurazzjoni u l-manutenzjoni tal-ballun tal-arja jinqasmu bejn dawk l-individwi kollha;
               
            
                  (b)
               
               
                  titjiriet ta' kompetizzjoni jew wirjiet ta' titjir, diment li l-ħlas jew kwalunkwe kunsiderazzjoni oħra ta' valur għal titjiriet bħal dawn ikunu limitati għall-irkupru tal-ispejjeż diretti tat-titjira tal-ballun tal-arja u ta' parti proporzjonali tal-ispejjeż annwali mġarrba għall-ħażna, l-assigurazzjoni u l-manutenzjoni tal-ballun tal-arja u li kwalunkwe premju miksub ma jaqbiżx il-valur speċifikat mill-awtorità kompetenti;
               
            
                  (c)
               
               
                  titjiriet introduttorji b'erba' individwi jew inqas, inkluż il-bdot, u titjiriet għall-finijiet ta' qbiż bil-paraxut, imwettqa jew minn organizzazzjoni ta' taħriġ bil-post prinċipali tan-negozju tagħha fi Stat Membru u approvata skont ir-Regolament (UE) Nru 1178/2011, jew minn organizzazzjoni maħluqa bil-għan li jiġi promoss l-isport tal-ajru jew l-avjazzjoni ta' divertiment, diment li l-ballun tal-arja jkun operat mill-organizzazzjoni abbażi ta' sjieda jew ta' ftehim ta' kiri mingħajr ekwipaġġ, li t-titjira ma tiġġenerax profitti distribwiti barra mill-organizzazzjoni, u li titjiriet bħal dawn ikunu jirrappreżentaw biss attività marġinali tal-organizzazzjoni;
               
            
                  (d)
               
               
                  titjiriet ta' taħriġ, imwettqa minn organizzazzjoni ta' taħriġ li jkollha l-post prinċipali tan-negozju tagħha fi Stat Membru u li tkun ġiet approvata skont ir-Regolament (UE) Nru 1178/2011.
               
            Artikolu 4
      Dispożizzjonijiet tranżitorji
      Iċ-ċertifikati, l-awtorizzazzjonijiet u l-approvazzjonijiet maħruġa lill-operaturi tal-blalen tal-arja mill-Istati Membri qabel it-8 ta' April 2019 f'konformità mar-Regolament (UE) Nru 965/2012 jew f'konformità mad-dispożizzjonijiet tal-liġi nazzjonali konformi mal-Artikolu 10(2), (3) u (5)(b) tar-Regolament (UE) Nru 965/2012 għandhom jibqgħu validi sat-8 ta' Ottubru 2019.
      Sat-8 ta' Ottubru 2019, kull referenza magħmula f'dan ir-Regolament għal dikjarazzjoni għandha tinftiehem ukoll bħala referenza għaċ-ċertifikati, għall-awtorizzazzjonijiet jew għall-approvazzjonijiet maħruġa mill-Istati Membri qabel it-8 ta' April 2019.
      Artikolu 5
      Dħul fis-seħħ u applikazzjoni
      Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      Għandu japplika mit-8 ta' April 2019.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-13 ta' Marzu 2018.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 79, 19.3.2008, p. 1.
      
         (2)  Ir-Regolament tal-Kummissjoni (UE) Nru 965/2012 tal-5 ta' Ottubru 2012 li jistabbilixxi rekwiżiti tekniċi u proċeduri amministrattivi relatati mal-operazzjonijiet bl-ajru skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 296, 25.10.2012, p. 1).
      
         (3)  L-Opinjoni Nru 01/2016 tal-Aġenzija Ewropea tas-Sikurezza tal-Avjazzjoni tas-6 ta' Jannar 2016 għal Regolament tal-Kummissjoni dwar ir-rieżami tar-regoli operattivi Ewropej għall-blalen tal-arja.
      
         (4)  Ir-Regolament tal-Kummissjoni (UE) Nru 1178/2011 tat-3 ta' Novembru 2011 li jistabbilixxi rekwiżiti tekniċi u proċeduri amministrattivi relatati mal-ekwipaġġi tal-ajruplani tal-avjazzjoni ċivili skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 311, 25.11.2011, p. 1).
      
         (5)  Ir-Regolament tal-Kummissjoni (UE) Nru 748/2012 tat-3 ta' Awwissu 2012 li jistabbilixxi regoli ta' implimentazzjoni għaċ-ċertifikazzjoni tal-airworthiness u ambjentali ta' inġenji tal-ajru u ta' prodotti, partijiet u tagħmir relatati, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni (ĠU L 224, 21.8.2012, p. 1).
      
         ANNESS I
         
            DEFINIZZJONIJIET
         
         [PARTI-DEF]
         Għall-finijiet tal-Anness II, għandhom japplikaw id-definizzjonijiet li ġejjin:
         
                     1.
                  
                  
                     “mezzi aċċettabbli ta' konformità (AMC)” tfisser standards mhux vinkolanti adottati mill-Aġenzija sabiex juru l-mezzi li bihom tiġi stabbilita l-konformità mar-Regolament (KE) Nru 216/2008 u mar-regoli ta' implimentazzjoni tiegħu;
                  
               
                     2.
                  
                  
                     “mezzi alternattivi ta' konformità (AltMOC)” tfisser dawk il-mezzi ta' konformità li jipproponu alternattiva għal AMC eżistenti, jew dawk li jipproponu mezzi ġodda sabiex tiġi stabbilita l-konformità mar-Regolament (KE) Nru 216/2008 u mar-regoli ta' implimentazzjoni tiegħu li għalihom ma ġie adottat l-ebda AMC assoċjat mill-Aġenzija;
                  
               
                     3.
                  
                  
                     “il-bdot fil-kmand” tfisser il-bdot maħtur biex ikun fil-kmand u li huwa inkarigat iwettaq it-titjira b'mod sikur;
                  
               
                     4.
                  
                  
                     “membru tal-ekwipaġġ” tfisser persuna assenjata minn operatur biex twettaq dmirijiet abbord il-ballun tal-arja jew fuq l-art, fejn id-dmirijiet ikunu direttament relatati mal-operat tal-ballun tal-arja;
                  
               
                     5.
                  
                  
                     “membru tal-ekwipaġġ tat-titjira” tfisser membru tal-ekwipaġġ liċenzjat inkarigat bi dmirijiet essenzjali għall-operat ta' inġenju tal-ajru waqt perjodu ta' servizz ta' titjir;
                  
               
                     6.
                  
                  
                     “sustanzi psikoattivi” tfisser alkoħol, opjojdi, kannabinojdi, sedattivi u ipnotiċi, kokaina, psikostimulanti oħrajn, alluċinoġeni u solventi volatili, filwaqt li l-kafé u t-tabakk huma esklużi;
                  
               
                     7.
                  
                  
                     “aċċident” tfisser okkorrenza assoċjata mal-operat ta' ballun tal-arja li sseħħ bejn il-mument tal-bidu tal-perjodu tal-inflazzjoni tal-ballun tal-arja u l-mument tad-deflazzjoni totali tal-ballun tal-arja, li fiha:
                     
                                 (a)
                              
                              
                                 persuna ssofri korrimenti fatali jew serji minħabba li tkun fil-ballun tal-arja jew minħabba kuntatt dirett ma' xi parti tal-ballun tal-arja, inklużi partijiet li jkunu nqalgħu minn mal-ballun tal-arja, iżda eskluż kwalunkwe korriment ikkawżat minn kawżi naturali jew li sar mill-persuna stess jew minn persuni oħrajn;
                              
                           
                                 (b)
                              
                              
                                 il-ballun tal-arja ssirlu ħsara jew nuqqas strutturali li jaffettwa b'mod negattiv is-saħħa strutturali, il-prestazzjoni jew il-karatteristiċi tat-titjira tiegħu u li jkun jirrikjedi ħafna tiswija jew il-bdil tal-komponent affettwat; jew
                              
                           
                                 (c)
                              
                              
                                 il-ballun tal-arja jintilef jew bl-ebda mod ma jkun aċċessibbli;
                              
                           
               
                     8.
                  
                  
                     “inċident” tfisser okkorrenza, minbarra aċċident, assoċjata mal-operat ta' ballun tal-ajra u li taffettwa jew li tista' taffettwa s-sikurezza tal-operat tiegħu;
                  
               
                     9.
                  
                  
                     “inċident serju” tfisser okkorrenza assoċjata mal-operat tal-ballun tal-arja li sseħħ bejn il-mument tal-bidu tal-inflazzjoni tal-ballun tal-arja u l-mument meta l-ballun jinżel kompletament, li fiha kien hemm probabilità kbira li jseħħ aċċident;
                  
               
                     10.
                  
                  
                     “fażijiet kritiċi tat-titjira” tfisser it-tlugħ, l-avviċinament finali, l-avviċinament mhux milħuq, l-inżul u kwalunkwe fażi oħra tat-titjira li l-bdot fil-kmand jiddetermina bħala kritika għall-operat sikur tal-ballun tal-arja;
                  
               
                     11.
                  
                  
                     “manwal tat-titjira tal-inġenju tal-ajru (AFM)” tfisser id-dokument li fih il-limitazzjonijiet operattivi applikabbli u approvati u l-informazzjoni fir-rigward tal-ballun tal-arja;
                  
               
                     12.
                  
                  
                     “oġġetti perikolużi” tfisser oġġetti jew sustanzi li jistgħu joħolqu riskju għas-saħħa, is-sikurezza, il-proprjetà jew l-ambjent u li huma inklużi fil-lista ta' oġġetti perikolużi fl-istruzzjonijiet tekniċi jew li għandhom jiġu kklassifikati bħala tali skont dawk l-istruzzjonijiet;
                  
               
                     13.
                  
                  
                     “struzzjonijiet tekniċi” tfisser l-aħħar edizzjoni applikabbli tal-“Istruzzjonijiet Tekniċi għat-Trasport Sikur ta' Oġġetti Perikolużi bl-Ajru”, inkluż is-suppliment u kwalunkwe addenda, ippubblikata mill-ICAO fid-dokument 9284-AN/905;
                  
               
                     14.
                  
                  
                     “sit tal-operat” tfisser sit magħżul mill-bdot fil-kmand jew mill-operatur għall-inżul, it-tlugħ jew l-operazzjonijiet ta' tagħbija esterna;
                  
               
                     15.
                  
                  
                     “riforniment” tfisser il-mili taċ-ċilindri tal-fjuwil jew tat-tankijiet tal-fjuwil minn sors estern, eskluża s-sostituzzjoni taċ-ċilindri tal-fjuwil;
                  
               
                     16.
                  
                  
                     “lejl” tfisser is-sigħat bejn it-tmiem tal-għabex ċivili ta' filgħaxija u l-bidu tas-sebħ ċivili ta' filgħodu. L-għabex ċivili jintemm filgħaxija meta ċ-ċentru ta' wiċċ ix-xemx ikun 6 gradi taħt l-orizzont u jibda filgħodu meta ċ-ċentru ta' wiċċ ix-xemx ikun 6 gradi taħt l-orizzont;
                  
               
                     17.
                  
                  
                     “operazzjoni speċjalizzata bil-ballun tal-arja” tfisser kwalunkwe operazzjoni, li tista' tkun kummerċjali jew le, bil-ballun tal-arja li l-għan ewlieni tagħha mhuwiex il-ġarr tal-passiġġieri għal turiżmu jew biex jesperjenzaw titjira, iżda l-operazzjonijiet bil-paraxut, l-inżul b'hang glider, il-wirjiet ta' titjiriet, it-titjiriet ta' kompetizzjoni jew attivitajiet simili speċjalizzati;
                  
               
                     18.
                  
                  
                     “tagħbija tat-traffiku” tfisser il-massa totali tal-passiġġieri, il-bagalji u t-tagħmir speċjalizzat portabbli;
                  
               
                     19.
                  
                  
                     “massa tal-ballun mingħajr arja” tfisser il-massa determinata bl-ippeżar tal-ballun tal-arja bit-tagħmir kollu installat kif speċifikat fl-AFM;
                  
               
                     20.
                  
                  
                     “ftehim tal-kiri bl-ekwipaġġ” tfisser ftehim bejn l-operaturi li permezz tiegħu l-ballun tal-ajra jiġi operat taħt ir-responsabbiltà tal-parti li tirċievi l-kera;
                  
               
                     21.
                  
                  
                     “ġarr kummerċjali ta' passiġġieri bil-ballun tal-arja” (CPB) tfisser forma ta' operazzjonijiet ta' trasport bl-ajru kummerċjali permezz ta' ballun tal-arja fejn il-passiġġieri jinġarru għal turiżmu jew biex jesperjenzaw titjira bi ħlas jew kumpens ieħor ta' valur;
                  
               
                     22.
                  
                  
                     “operazzjoni tat-trasport kummerċjali bl-ajru (CAT)” tfisser operazzjoni li ssir b'inġenju tal-ajru sabiex jiġu ttrasportati l-passiġġieri, il-merkanzija jew il-posta bi ħlas jew kumpens ieħor ta' valur.
                  
               
      
         ANNESS II
         
            OPERAZZJONIJIET BIL-BLALEN TAL-ARJA
         
         [PARTI-BOP]
         
            SUBPARTI BAS
         
         
            
               REKWIŻITI OPERAZZJONALI BAŻIĊI
            
         
         
            Taqsima 1
         
         
            Rekwiżiti ġenerali
         
         
            BOP.BAS.001   Kamp ta' applikazzjoni
         
         F'konformità mal-Artikolu 3, din is-Subparti tistabbilixxi r-rekwiżiti li għandhom jiġu ssodisfati minn kwalunkwe operatur tal-blalen tal-arja, ħlief l-organizzazzjonijiet tad-disinn jew tal-produzzjoni msemmija fit-tieni subparagrafu tal-Artikolu 3(1).
         
            BOP.BAS.005   Awtorità kompetenti
         
         L-awtorità kompetenti għandha tkun l-awtorità maħtura mill-Istat Membru li fih l-operatur għandu l-post prinċipali tan-negozju tiegħu jew, fejn l-operatur ma għandux post prinċipali tan-negozju, il-post fejn l-operatur huwa stabbilit jew huwa residenti. Dik l-awtorità għandha tkun soġġetta għar-rekwiżiti tal-Artikolu 3 tar-Regolament (UE) Nru 965/2012 skont l-Artikolu 1(7) ta' dak ir-Regolament.
         
            BOP.BAS.010   Turija ta' konformità
         
         
                     (a)
                  
                  
                     L-operatur għandu juri l-konformità mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti ta' dan ir-Regolament meta jintalab jagħmel dan mill-awtorità kompetenti li tkun qed tivverifika l-konformità kontinwa mill-operatur skont il-punt ARO.GEN.300(a)(2) tal-Anness II tar-Regolament (UE) Nru 965/2012.
                  
               
                     (b)
                  
                  
                     L-operatur għandu juża kwalunkwe mezz minn dawn li ġejjin biex juri din il-konformità:
                     
                                 (1)
                              
                              
                                 mezzi aċċettabbli ta' konformità (AMC);
                              
                           
                                 (2)
                              
                              
                                 mezzi alternattivi ta' konformità (AltMoC).
                              
                           
               
            BOP.BAS.015   Titjiriet introduttorji
         
         It-titjiriet introduttorji għandhom jiġu:
         
                     (a)
                  
                  
                     operati skont regoli tat-titjir viżwali (VFR) binhar; kif ukoll
                  
               
                     (b)
                  
                  
                     sorveljati fir-rigward tas-sikurezza tagħhom minn persuna li tkun ġiet maħtura mill-organizzazzjoni li twettaq it-titjiriet introduttorji.
                  
               
            BOP.BAS.020   Reazzjoni immedjata għal problema ta' sikurezza
         
         L-operatur għandu jimplimenta:
         
                     (a)
                  
                  
                     il-miżuri ta' sikurezza ordnati mill-awtorità kompetenti f'konformità mal-punt (c) tal-punt ARO.GEN.135 tal-Anness II tar-Regolament (UE) Nru 965/2012; kif ukoll
                  
               
                     (b)
                  
                  
                     id-direttivi dwar l-ajrunavigabbiltà u informazzjoni oħra obbligatorja maħruġa mill-Aġenzija f'konformità mal-punt (j) tal-Artikolu 20(1) tar-Regolament (KE) Nru 216/2008.
                  
               
            BOP.BAS.025   Ħatra bħala bdot fil-kmand
         
         L-operatur għandu jaħtar bdot fil-kmand li jkun kwalifikat biex jaġixxi bħala bdot fil-kmand f'konformità mal-Anness I tar-Regolament (UE) Nru 1178/2011.
         
            BOP.BAS.030   Responsabbiltajiet tal-bdot fil-kmand
         
         
                     (a)
                  
                  
                     Il-bdot fil-kmand għandu:
                     
                                 (1)
                              
                              
                                 ikun responsabbli għas-sikurezza tal-ballun tal-arja u ta' kwalunkwe persuna jew proprjetà li jkun hemm fih matul l-operazzjonijiet bil-ballun tal-arja;
                              
                           
                                 (2)
                              
                              
                                 ikun responsabbli għall-bidu, għall-kontinwazzjoni jew għat-tmiem ta' titjira fl-interess tas-sikurezza;
                              
                           
                                 (3)
                              
                              
                                 jiżgura li jkun hemm konformità mal-proċeduri operattivi kollha applikabbli u mal-listi tal-kontroll;
                              
                           
                                 (4)
                              
                              
                                 jibda titjira biss jekk ikun sodisfatt li l-limitazzjonijiet operattivi kollha huma mħarsa, kif ġej:
                                 
                                             (i)
                                          
                                          
                                             il-ballun tal-arja huwa ajrunavigabbli;
                                          
                                       
                                             (ii)
                                          
                                          
                                             il-ballun tal-arja huwa rreġistrat kif xieraq;
                                          
                                       
                                             (iii)
                                          
                                          
                                             l-istrumenti u t-tagħmir meħtieġa għat-twettiq tat-titjira jinġarru abbord tal-ballun tal-arja u jkunu operattivi;
                                          
                                       
                                             (iv)
                                          
                                          
                                             il-massa tal-ballun tal-arja tkun tali li t-titjira tista' ssir fil-limiti definiti mill-AFM;
                                          
                                       
                                             (v)
                                          
                                          
                                             it-tagħmir u l-bagalji kollha tgħabbew u ġew stivati kif suppost; kif ukoll
                                          
                                       
                                             (vi)
                                          
                                          
                                             il-limitazzjonijiet operattivi tal-ballun tal-ajra kif speċifikat fl-AFM fl-ebda ħin ma huma se jinqabżu matul it-titjira;
                                          
                                       
                           
                                 (5)
                              
                              
                                 jiżgura li l-ispezzjoni ta' qabel it-titjira twettqet skont ir-rekwiżiti tal-Anness I tar-Regolament tal-Kummissjoni (UE) Nru 1321/2014 (1);
                              
                           
                                 (6)
                              
                              
                                 ikun responsabbli għall-għoti tal-informazzjoni ta' qabel it-titjira lil dawk il-persuni li jassistu fl-inflazzjoni u fid-deflazzjoni tal-istruttura tal-ballun tal-arja;
                              
                           
                                 (7)
                              
                              
                                 jiżgura li l-persuni li jassistu fl-inflazzjoni u fid-deflazzjoni tal-istruttura tal-ballun tal-arja jilbsu lbies protettiv xieraq;
                              
                           
                                 (8)
                              
                              
                                 ikun issodisfat li t-tagħmir ta' emerġenza rilevanti għadu faċilment aċċessibbli biex jintuża minnufih;
                              
                           
                                 (9)
                              
                              
                                 jiżgura li l-ebda persuna ma hi qed tpejjep abbord jew fil-viċinanzi tal-ballun tal-arja;
                              
                           
                                 (10)
                              
                              
                                 ma jħallix li tittella' fil-ballun tal-ajra persuna li tidher li tkun taħt l-influwenza ta' sustanzi psikoattivi sal-punt li aktarx din tkun ta' periklu għas-sikurezza tal-ballun tal-ajra jew ta' kull persuna jew propjetà li jkunu fih;
                              
                           
                                 (11)
                              
                              
                                 f'kull ħin matul it-titjira jibqa' fil-kontroll tal-ballun tal-arja ħlief meta jkun hemm bdot ieħor li jkun qed jieħu l-kontrolli;
                              
                           
                                 (12)
                              
                              
                                 jieћu kwalunkwe azzjoni f'każ ta' sitwazzjoni ta' emerġenza li tirrikjedi deċiżjoni u azzjoni immedjata li huwa jqis meћtieġa taћt iċ-ċirkostanzi. F'dawn il-każijiet, huwa jista' jiddevja mir-regoli u mill-proċeduri operattivi u mill-metodi stabbiliti sa fejn ikun neċessarju fl-interess tas-sikurezza;
                              
                           
                                 (13)
                              
                              
                                 ma jkomplix b'titjira li tmur lil hinn mill-eqreb sit tal-operat li jista' jintlaħaq fil-kundizzjonijiet tat-temp attwali, meta l-kapaċità tiegħu biex iwettaq il-kompiti tkun imnaqqsa b'mod sinifikanti minħabba mard, għeja, nuqqas ta' ossiġenu jew kwalunkwe kawża oħra;
                              
                           
                                 (14)
                              
                              
                                 jirreġistra d-dejta tal-utilizzazzjoni u d-difetti kollha magħrufa jew suspettati fil-ballun tal-ajra fit-tmiem tat-titjira, jew serje ta' titjiriet, fir-reġistru tekniku tal-ballun tal-ajra;
                              
                           
                                 (15)
                              
                              
                                 jinnotifika mingħajr dewmien lill-awtorità għall-investigazzjoni tas-sikurezza tal-Istat li fit-territorju tiegħu seħħet l-okkorrenza u s-servizzi ta' emerġenza ta' dak l-Istat permezz tal-mezzi l-aktar rapidi disponibbli dwar kull inċident serju jew aċċident li jinvolvi l-ballun tal-arja;
                              
                           
                                 (16)
                              
                              
                                 jissottometti mingħajr dewmien rapport ta' att ta' interferenza illegali lill-awtorità kompetenti u jinforma lill-awtorità lokali maħtura mill-Istat li fit-territorju tiegħu seħħet l-interferenza illegali; kif ukoll
                              
                           
                                 (17)
                              
                              
                                 jirrapporta mingħajr dewmien lill-unità xierqa tas-servizzi tat-traffiku tal-ajru (ATS) dwar kwalunkwe kundizzjoni perikoluża tat-temp jew kwalunkwe kundizzjoni tat-titjira li ltaqa'magħha u li tista' taffettwa s-sikurezza tal-inġenji tal-ajru oħrajn.
                              
                           
               
                     (b)
                  
                  
                     Il-bdot fil-kmand ma għandux iwettaq dmirijiet fuq ballun tal-arja f'waħda mis-sitwazzjonijiet li ġejjin:
                     
                                 (1)
                              
                              
                                 meta ma jkunx jista' jwettaq id-dmirijiet tiegħu għal kwalunkwe raġuni bħal korriment, mard, medikazzjoni, għeja jew minħabba l-effetti ta' xi sustanza psikoattiva, jew jekk ma jkunx jiflaħ;
                              
                           
                                 (2)
                              
                              
                                 jekk ma jissodisfax ir-rekwiżiti mediċi applikabbli.
                              
                           
               
                     (c)
                  
                  
                     Kull meta membri tal-ekwipaġġ ikunu involuti fl-operat tal-ballun tal-arja, il-bdot fil-kmand għandu:
                     
                                 (1)
                              
                              
                                 jiżgura li matul il-fażijiet kritiċi tat-titjira jew meta jitqies neċessarju fl-interess tas-sikurezza, kull membru tal-ekwipaġġ ikun fil-post assenjat lilu u ma għandu jwettaq l-ebda attività oħra, minbarra dawk meħtieġa għall-operat sikur tal-ballun tal-arja;
                              
                           
                                 (2)
                              
                              
                                 ma jibdiex titjira jekk xi membru tal-ekwipaġġ ma jkunx jista' jwettaq id-dmirijiet tiegħu għal kwalunkwe raġuni, bħal korriment, mard, medikazzjoni, għeja jew minħabba l-effetti ta' xi sustanza psikoattiva, jew jekk ma jkunx jiflaħ;
                              
                           
                                 (3)
                              
                              
                                 ma jkomplix b'titjira li tmur lil hinn mill-eqreb sit tal-operat li jista' jintlaħaq fil-kundizzjonijiet tat-temp attwali, meta xi membru tal-ekwipaġġ ma jkunx jista' jwettaq id-dmirijiet tiegħu b'mod sinifikanti minħabba mard, għeja, nuqqas ta' ossiġenu jew kwalunkwe kawża oħra; kif ukoll
                              
                           
                                 (4)
                              
                              
                                 jiżgura li l-membri kollha tal-ekwipaġġ jistgħu jikkomunikaw ma' xulxin b'lingwa komuni.
                              
                           
               
            BOP.BAS.035   Awtorità tal-bdot fil-kmand
         
         Il-bdot fil-kmand għandu jkollu l-awtorità li:
         
                     (a)
                  
                  
                     jagħti l-ordnijiet kollha u jieħu kwalunkwe azzjoni xierqa sabiex jiggarantixxi s-sikurezza tal-ballun tal-arja u tal-persuni jew tal-proprjetà li jkunu qed jinġarru fih; kif ukoll
                  
               
                     (b)
                  
                  
                     jirrifjuta l-imbarkazzjoni jew il-ġarr ta' kwalunkwe persuna jew bagalja li jistgħu jirrappreżentaw periklu potenzjali għas-sikurezza tal-ballun tal-arja jew tal-persuni jew tal-proprjetà li jkunu qed jinġarru fih;
                  
               
            BOP.BAS.040   Responsabbiltajiet tal-membri tal-ekwipaġġ
         
         
                     (a)
                  
                  
                     Kull membru tal-ekwipaġġ għandu jkun responsabbli għat-twettiq xieraq tad-dmirijiet tiegħu fir-rigward tal-operat tal-ballun tal-arja.
                  
               
                     (b)
                  
                  
                     Il-membri tal-ekwipaġġ ma għandhomx iwettqu dmirijiet fuq il-ballun tal-arja jekk ma jkunux jistgħu għal kwalunkwe raġuni, bħal korriment, mard, medikazzjoni, għeja jew minħabba l-effetti ta' xi sustanza psikoattiva, jew jekk ma jkunux jifilħu.
                  
               
                     (c)
                  
                  
                     Il-membri tal-ekwipaġġ għandhom jirrapportaw dawn li ġejjin lill-bdot fil-kmand:
                     
                                 (1)
                              
                              
                                 kwanlunkwe ћsara, nuqqas, funzjonament ħażin jew difett li jemmnu li jistgħu jaffettwaw l-ajrunavigabbiltà jew l-operat sikur tal-ballun tal-arja, inklużi s-sistemi tal-emerġenza;
                              
                           
                                 (2)
                              
                              
                                 kwalunkwe inċident.
                              
                           
               
                     (d)
                  
                  
                     Kull membru tal-ekwipaġġ tat-titjira li jwettaq dmirijiet għal aktar minn operatur wieħed għandu:
                     
                                 (1)
                              
                              
                                 jżomm ir-rekords individwali tiegħu rigward il-ħinijiet tat-titjira u l-perjodi ta' mistrieħ, jekk applikabbli; kif ukoll
                              
                           
                                 (2)
                              
                              
                                 jagħti lil kull operatur id-dejta meħtieġa sabiex jiskeda l-attivitajiet skont il-limiti fil-ħin tax-xogħol u tat-titjiriet u r-rekwiżiti dwar il-mistrieħ applikabbli.
                              
                           
               
            BOP.BAS.045   Konformità mal-liġijiet, mar-regolamenti u mal-proċeduri
         
         
                     (a)
                  
                  
                     Il-bdot fil-kmand u l-membri l-oħra kollha tal-ekwipaġġ għandhom ikunu konformi mal-liġijiet, mar-regolamenti u mal-proċeduri ta' dawk l-Istati fejn isiru l-operazzjonijiet.
                  
               
                     (b)
                  
                  
                     Il-bdot fil-kmand għandu jkun familjari mal-liġijiet, mar-regolamenti u mal-proċeduri, relatati mat-twettiq ta' dmirijietu, preskritti għaż-żoni li jridu jiġu ttraversati, is-siti tal-operat li għandhom jintużaw u l-faċilitajiet relatati ta' navigazzjoni fl-ajru.
                  
               
            BOP.BAS.050   Dokumenti, manwali u informazzjoni li għandhom jinġarru abbord
         
         
                     (a)
                  
                  
                     Id-dokumenti, il-manwali u l-informazzjoni kollha li ġejjin għandhom jinġarru abbord waqt kull titjira, bħala oriġinali jew kopji:
                     
                                 (1)
                              
                              
                                 il-limitazzjonijiet tal-operat, il-proċeduri normali, anormali u ta' emerġenza u informazzjoni rilevanti oħra speċifika għall-karatteristiċi operattivi tal-ballun tal-arja;
                              
                           
                                 (2)
                              
                              
                                 id-dettalji tal-pjan tat-titjira ATS imressaq, meta jkun meħtieġ skont it-Taqsima 4 tal-Anness tar-Regolament ta' Implimentazzjoni tal-Kummissjoni (UE) Nru 923/2012 (2);
                              
                           
                                 (3)
                              
                              
                                 il-mapep ajrunawtiċi attwali u xierqa għaż-żona tat-titjira ppjanata.
                              
                           
               
                     (b)
                  
                  
                     L-informazzjoni, id-dokumenti u l-manwali kollha li ġejjin għandhom jinġarru abbord waqt kull titjira, u għandhom jiġu stivati fil-vettura ta' rkupru, bħala oriġinali jew kopji:
                     
                                 (1)
                              
                              
                                 iċ-ċertifikat tar-reġistrazzjoni;
                              
                           
                                 (2)
                              
                              
                                 iċ-ċertifikat tal-ajrunavigabbiltà, inkluż l-annessi;
                              
                           
                                 (3)
                              
                              
                                 l-AFM jew dokument/i ekwivalenti;
                              
                           
                                 (4)
                              
                              
                                 il-liċenzja tar-radju tal-inġenju tal-ajru, meta l-ballun tal-arja jkun mgħammar b'tagħmir għall-komunikazzjoni bir-radju skont il-punt (a) tal-punt BOP.BAS.355;
                              
                           
                                 (5)
                              
                              
                                 iċ-ċertifikat(i) tal-assigurazzjoni tar-responsabbiltà fil-konfront ta' terzi persuni;
                              
                           
                                 (6)
                              
                              
                                 ir-reġistru tekniku tal-ballun tal-ajra jew dokument/i ekwivalenti;
                              
                           
                                 (7)
                              
                              
                                 kwalunkwe dokumentazzjoni oħra li tista' tkun rilevanti għat-titjira jew li tkun meћtieġa mill-Istat jew mill-Istati kkonċernati mit-titjira.
                              
                           
               
                     (c)
                  
                  
                     Meta mitluba mill-awtorità kompetenti, il-bdot fil-kmand jew l-operatur għandu jagħmel disponibbli lil dik l-awtorità d-dokumentazzjoni oriġinali fil-perjodu ta' żmien speċifikat mill-awtorità li ma għandux ikun inqas minn 24 siegħa.
                  
               
            BOP.BAS.055   Oġġetti perikolużi
         
         
                     (a)
                  
                  
                     It-trasport ta' oġġetti perikolużi abbord il-ballun tal-arja għandu jitwettaq skont ir-rekwiżiti stabbiliti fl-Anness 18 tal-Konvenzjoni ta' Chicago, kif emendata l-aħħar u estiża bl-istruzzjonijiet tekniċi.
                  
               
                     (b)
                  
                  
                     Il-bdot fil-kmand għandu jieħu l-miżuri raġonevoli kollha sabiex jiġi evitat il-ġarr bi żball ta' oġġetti perikolużi abbord il-ballun tal-arja.
                  
               
                     (c)
                  
                  
                     Kwantitajiet raġonevoli ta' oġġetti u ta' sustanzi li kieku jkunu klassifikati bħala oġġetti perikolużi u li jintużaw biex tiġi ffaċilitata s-sikurezza tat-titjira, meta l-ġarr abbord il-ballun tal-arja jkun rakkomandat biex tkun żgurata d-disponibbiltà f'waqtha tagħhom għal finijiet operattivi, għandhom jitqiesu awtorizzati skont il-punt 2.2.1(a) tal-Parti 1 tal-istruzzjonijiet tekniċi, irrispettivament minn jekk dawn l-oġġetti u s-sustanzi humiex meħtieġa li jinġarru jew maħsubin biex jintużaw b'rabta ma' titjira partikolari jew le. Il-bdot fil-kmand għandu jiżgura li l-ippakkjar u t-tagħbija abbord il-ballun tal-arja ta' dawk l-oġġetti u s-sustanzi jsir b'tali mod li jitnaqqsu r-riskji għall-membri tal-ekwipaġġ, għall-passiġġieri u għall-ballun tal-arja waqt l-operat.
                  
               
                     (d)
                  
                  
                     Il-bdot fil-kmand jew l-operatur, meta l-bdot fil-kmand ma jkunx jista', għandu jirrapporta mingħajr dewmien kwalunkwe aċċident jew inċident li jinvolvu oġġetti perikolużi lill-awtorità għall-investigazzjoni tas-sikurezza tal-Istat li fit-territorju tiegħu seħħet l-okkorrenza, lis-servizzi ta' emerġenza ta' dak l-Istat, lil kwalunkwe awtorità oħra maħtura minn dak l-Istat u lill-awtorità kompetenti.
                  
               
            BOP.BAS.060   Rilaxx ta' oġġetti perikolużi
         
         
                     (a)
                  
                  
                     Il-bdot fil-kmand ma għandux jirrilaxxa oġġetti perikolużi meta jkun qed jopera ballun tal-arja fuq żoni ta' konġestjoni ta' bliet, irħula jew insedjamenti jew fuq ġemgħa fil-miftuħ ta' persuni.
                  
               
                     (b)
                  
                  
                     Minkejja l-punt (a), il-paraxutisti jistgħu jaqbżu mill-ballun tal-arja għall-fini ta' wirja bil-paraxut fuq dawk iż-żoni ta' konġestjoni jew fuq ġemgħa fil-miftuħ ta' persuni filwaqt li jġorru apparati li jħallu d-duħħan warajhom li ġew immanifatturati għal dak l-għan.
                  
               
            BOP.BAS.065   Reġistru tekniku tal-ballun tal-ajra
         
         Għal kull titjira, jew serje ta' titjiriet, għandhom jinżammu d-dettalji tal-ballun tal-arja, tal-ekwipaġġ tiegħu u ta' kull vjaġġ fil-forma ta' reġistru tekniku tal-ballun tal-ajra jew ta' dokument ekwivalenti.
         
            Taqsima 2
         
         
            Proċeduri operattivi
         
         
            BOP.BAS.100   Użu ta' siti tal-operat
         
         Il-bdot fil-kmand gћandu juża biss siti tal-operat li jkunu xierqa gћat-tip ta' ballun tal-arja u għall-operazzjoni kkonċernata.
         
            BOP.BAS.105   Proċeduri tat-tnaqqis tal-istorbju
         
         Il-bdot fil-kmand għandu jqis il-proċeduri operattivi sabiex jitnaqqas l-effett tal-istorbju tas-sistema tat-tisħin, filwaqt li jiżgura li s-sikurezza tkun ta' prijorità fuq it-tnaqqis tal-istorbju.
         
            BOP.BAS.110   Provvista u ppjanar tal-fjuwil u tas-saborra
         
         Il-bdot fil-kmand għandu jibda b'titjira biss jekk ikun qed iġorr abbord tal-ballun tal-arja riżerva ta' fjuwil jew ta' saborra li tkun biżżejjed biex tiżgura inżul sikur.
         
            BOP.BAS.115   Għoti ta' informazzjoni lill-passiġġieri
         
         Il-bdot fil-kmand għandu jiżgura li qabel it-titjira, jew fejn xieraq, matulha, il-passiġġieri jingħataw informazzjoni dwar il-proċeduri normali, anormali u ta' emerġenza.
         
            BOP.BAS.120   Ġarr ta' kategoriji speċjali ta' passiġġieri
         
         Il-bdot fil-kmand għandu jiżgura li l-persuni li jeħtieġu kundizzjonijiet, assistenza jew apparati speċjali meta jinġarru abbord il-ballun tal-arja, jinġarru f'kundizzjonijiet li jiżguraw is-sikurezza tal-ballun tal-arja u ta' kwalunkwe persuna jew propjetà li jinġarru fih.
         
            BOP.BAS.125   Preżentazzjoni tal-pjan tat-titjira tas-servizz tat-traffiku tal-ajru
         
         
                     (a)
                  
                  
                     Jekk il-pjan tat-titjira tas-servizz tat-traffiku tal-ajru (ATS) ma jiġix ippreżentat minħabba li mhux meħtieġ skont il-punt (b) tal-punt SERA.4001 tal-Anness tar-Regolament ta' Implimentazzjoni (UE) Nru 923/2012, il-bdot fil-kmand għandu jissottometti l-informazzjoni xierqa sabiex ikunu jistgħu jiġu attivati s-servizzi ta' twissija, f'każ li jkun hemm bżonn.
                  
               
                     (b)
                  
                  
                     Meta ssir operazzjoni minn siti tal-operat fejn ma jkunx possibbli li jiġi ppreżentat il-pjan tat-titjira tal-ATS, għalkemm meħtieġ skont il-punt (b) tal-punt SERA.4001 tal-Anness tar-Regolament ta' Implimentazzjoni (UE) Nru 923/2012, il-bdot fil-kmand għandu jressaq il-pjan tat-titjira tal-ATS wara t-tluq.
                  
               
            BOP.BAS.130   Preparazzjoni tat-titjira
         
         Qabel ma jibda t-titjira, il-bdot fil-kmand għandu jkun familjari mal-informazzjoni meteoroloġika u ajrunawtika disponibbli xierqa għat-titjira ppjanata li tinkludi dawn li ġejjin:
         
                     (a)
                  
                  
                     studju tar-rapporti u tat-tbassir tat-temp attwali disponibbli;
                  
               
                     (b)
                  
                  
                     l-ippjanar ta' azzjoni alternattiva li tipprovdi għall-possibbiltà li t-titjira ma tkunx tista' tintemm kif kienet ippjanata.
                  
               
            BOP.BAS.135   Tipjip abbord
         
         L-ebda persuna ma għandha tpejjep abbord ballun tal-arja matul kwalunkwe fażi tat-titjira jew fil-viċinanzi ta' ballun tal-arja.
         
            BOP.BAS.140   Ġarr u użu ta' armi
         
         
                     (a)
                  
                  
                     Il-bdot fil-kmand għandu jiżgura li l-ebda persuna ma ġġorr jew tuża arma abbord il-ballun tal-arja.
                  
               
                     (b)
                  
                  
                     Permezz ta' deroga mill-punt (a), il-bdot fil-kmand jista' jippermetti l-ġarr u l-użu ta' armi abbord il-ballun tal-arja meta jkun meħtieġ għas-sikurezza tal-membri tal-ekwipaġġ jew tal-passiġġieri. F'dawn il-każijiet il-bdot fil-kmand għandu jiżgura li l-armi jkunu f'post sikur meta ma jkunux qed jintużaw.
                  
               
            BOP.BAS.145   Kundizzjonijiet meteoroloġiċi
         
         Il-bdot fil-kmand għandu jibda jew ikompli biss b'titjira VFR jekk l-aktar informazzjoni meteoroloġika riċenti disponibbli tkun turi li fil-ħin mistenni tal-użu, il-kundizzjonijiet tat-temp tul ir-rotta u fid-destinazzjoni ppjanata jkunu kif ġej:
         
                     (a)
                  
                  
                     fil-livell tal-valuri minimi operattivi applikabbli tal-VFR jew f'livell ogħla minnhom; kif ukoll
                  
               
                     (b)
                  
                  
                     Fi ħdan il-limitazzjonijiet meteoroloġiċi speċifikati fl-AFM.
                  
               
            BOP.BAS.150   Kundizzjonijiet tat-tlugħ
         
         Qabel ma jagħti bidu gћat-tlugħ tal-ballun tal-arja, il-bdot fil-kmand gћandu jkun issodisfat li, skont l-informazzjoni disponibbli, it-temp fis-sit tal-operat jippermetti t-tlugħ u t-tluq sikur.
         
            BOP.BAS.155   Kundizzjonijiet għall-avviċinament u għall-inżul
         
         Ħlief f'sitwazzjonijiet ta' emerġenza, qabel ma jagħti bidu gћat-tlugħ tal-ballun tal-arja, il-bdot fil-kmand gћandu jkun issodisfat li, skont l-aħħar informazzjoni disponibbli, il-kundizzjonijiet fis-sit tal-operat ippjanat jippermettu avviċinament u inżul sikur.
         
            BOP.BAS.160   Sitwazzjonijiet simulati waqt it-titjir
         
         
                     (a)
                  
                  
                     Il-bdot fil-kmand ma għandux jissimula sitwazzjonijiet li jeħtieġu l-applikazzjoni ta' proċeduri anormali jew ta' emerġenza meta jkun qed iġorr il-passiġġieri.
                  
               
                     (b)
                  
                  
                     Permezz ta' deroga mill-punt (a), il-bdot fil-kmand jista' jissimula sitwazzjonijiet bħal dawn, matul operazzjonijiet għajr operazzjonijiet kummerċjali tal-ballun tal-arja, meta jitwettqu titjiriet ta' taħriġ ma' studenti bdoti jew ma' passiġġieri, diment li l-passiġġieri jkunu ġew infurmati b'mod xieraq u jkunu qablu minn qabel fir-rigward tas-simulazzjoni.
                  
               
            BOP.BAS.165   Ġestjoni tal-fjuwil matul it-titjira
         
         Il-bdot fil-kmand għandu jivverifika f'intervalli regolari matul it-titjira li l-ammont ta' fjuwil u ta' saborra li jistgħu jintużaw u li fadal fit-titjira mhuwiex inqas mill-fjuwil u s-saborra meħtieġa sabiex ilesti t-titjira u r-riżerva ppjanata għall-inżul.
         
            BOP.BAS.170   Riforniment tal-fjuwil meta jkun hemm persuni abbord
         
         
                     (a)
                  
                  
                     Ir-riforniment tal-fjuwil tal-blalen tal-arja ma għandux jitwettaq meta jkun hemm persuni abbord.
                  
               
                     (b)
                  
                  
                     Permezz ta' deroga mill-punt (a), ir-riforniment tal-fjuwil tal-magni tal-iġfna tal-ajru tal-arja sħuna jista' jitwettaq meta jkun hemm il-bdot fil-kmand abbord.
                  
               
            BOP.BAS.175   Użu tas-sistemi ta' trażżin
         
         Meta tkun meħtieġa sistema ta' trażżin skont il-punt BOP.BAS.320, il-bdot fil-kmand għandu jilbes is-sistema tal-anqas matul l-inżul.
         
            BOP.BAS.180   Użu ta' ossiġnu supplimentari
         
         Il-bdot fil-kmand għandu jiżgura li:
         
                     (a)
                  
                  
                     il-membri kollha tal-ekwipaġġ li jkunu qed iwettqu dmirijiet essenzjali gћall-operat sikur tal-ballun tal-arja jużaw l-ossiġenu supplimentari b'mod kontinwu kull meta jiddeterminaw li fl-altitudni tat-titjira ppjanata n-nuqqas ta' ossiġnu jista' jirriżulta f'indeboliment tal-fakultajiet tal-membri tal-ekwipaġġ; kif ukoll
                  
               
                     (b)
                  
                  
                     l-ossiġenu supplimentari jkun disponibbli għall-passiġġieri meta n-nuqqas ta' ossiġenu jista' jaffettwahom ħażin.
                  
               
            BOP.BAS.185   Limitazzjonijiet operattivi matul il-lejl
         
         
                     (a)
                  
                  
                     Blalen tal-arja sħuna:
                     
                                 (1)
                              
                              
                                 ma għandhomx jinżlu matul il-lejl, ħlief f'sitwazzjonijiet ta' emerġenza; kif ukoll
                              
                           
                                 (2)
                              
                              
                                 it-tlugħ tagħhom jista' jsir matul il-lejl, sakemm jinġarr biżżejjed fjuwil jew saborra għall-inżul binhar.
                              
                           
               
                     (b)
                  
                  
                     blalen tal-gass u blalen tal-arja mħallta:
                     
                                 (1)
                              
                              
                                 ma għandhomx jinżlu matul il-lejl, ħlief f'sitwazzjonijiet ta' emerġenza jew bħala inżul ta' prekawzjoni; kif ukoll
                              
                           
                                 (2)
                              
                              
                                 it-tlugħ tagħhom jista' jsir matul il-lejl, sakemm jinġarr biżżejjed fjuwil jew saborra għall-inżul binhar.
                              
                           
               
                     (c)
                  
                  
                     L-iġfna tal-ajru tal-arja sħuna għandhom jiġu operati skont l-informazzjoni u l-limitazzjonijiet operattivi tal-VFR ta' billejl approvati tagħhom.
                  
               
            BOP.BAS.190   Operazzjonijiet speċjalizzati bil-ballun tal-arja — Valutazzjoni tar-riskji u lista tal-kontroll
         
         
                     (a)
                  
                  
                     Qabel ma jibda operazzjoni speċjalizzata bil-ballun tal-arja, il-bdot fil-kmand għandu jwettaq valutazzjoni tar-riskji, li fiha jivvaluta l-kumplessità tal-attività sabiex jiddetermina l-perikli u r-riskji assoċjati tal-operazzjoni ppjanata u jistabbilixxi miżuri ta' mitigazzjoni fejn meħtieġ.
                  
               
                     (b)
                  
                  
                     Operazzjoni speċjalizzata bil-ballun tal-arja għandha ssir skont il-lista tal-kontroll. Il-bdot fil-kmand għandu jistabbilixxi dik il-lista tal-kontroll u jiżgura li din tkun xierqa għall-attività speċjalizzata u għall-ballun tal-arja użat, abbażi tal-valutazzjoni tar-riskji u b'kont meħud tar-rekwiżiti kollha stabbiliti f'din is-Subparti. Il-lista tal-kontroll li hija rilevanti għall-qadi tad-dmirijiet tal-bdot fil-kmand, tal-membri l-oħra tal-ekwipaġġ għandha tkun disponibbli faċilment fuq kull titjira.
                  
               
                     (c)
                  
                  
                     Fejn meħtieġ, il-bdot fil-kmand għandu jirrieżamina u jaġġorna b'mod regolari l-lista tal-kontroll sabiex tqis b'mod adegwat il-valutazzjoni tar-riskji.
                  
               
            Taqsima 3
         
         
            Prestazzjoni u limitazzjonijiet operattivi
         
         
            BOP.BAS.200   Limitazzjonijiet operattivi
         
         Il-bdot fil-kmand għandu jiżgura li, matul kwalunkwe fażi tal-operazzjoni, il-ballun tal-arja ma jkunx qed jaqbeż xi waħda mil-limitazzjonijiet stabbiliti fl-AFM jew f'dokument/i ekwivalenti.
         
            BOP.BAS.205   Użin
         
         
                     (a)
                  
                  
                     L-użin tal-ballun tal-arja għandu jsir mill-manifattur tal-ballun tal-arja jew skont l-Anness I tar-Regolament (UE) Nru 1321/2014.
                  
               
                     (b)
                  
                  
                     L-operatur għandu jiżgura li l-massa tal-ballun tal-arja tkun ġiet stabbilita permezz ta' użin reali qabel ma' jintuża għall-ewwel darba. L-effetti akkumulati tal-modifiki u t-tiswijiet fuq il-massa għandhom jitqiesu u jiġu ddokumentati kif xieraq. Din l-informazzjoni għandha ssir disponibbli għall-bdot fil-kmand. Il-ballun tal-arja għandu jerġa' jintiżen jekk l-effetti tal-modifiki jew tat-tiswijiet fuq il-massa ma jkunux magħrufa.
                  
               
            BOP.BAS.210   Prestazzjoni — Ġenerali
         
         Il-bdot fil-kmand għandu biss jopera l-ballun tal-arja jekk il-prestazzjoni tal-ballun tal-arja tkun xierqa sabiex tkun konformi mar-rekwiżiti stipulati fl-Anness tar-Regolament ta' Implimentazzjoni (UE) Nru 923/2012 u ma' kwalunkwe restrizzjoni oħra applikabbli għat-titjira, l-ispazju tal-ajru jew is-siti tal-operat użati, filwaqt li jiżgura li kwalunkwe ċart jew mappa użata jkunu l-aħħar edizzjoni disponibbli.
         
            Taqsima 4
         
         
            Strumenti u tagћmir
         
         
            BOP.BAS.300   Strumenti u tagћmir — Ġenerali
         
         
                     (a)
                  
                  
                     L-istrumenti u t-tagħmir meħtieġa minn din it-Taqsima għandhom jiġu approvati skont l-Anness I tar-Regolament (UE) Nru 748/2012 jekk tiġi ssodisfata waħda minn dawn il-kundizzjonijiet li ġejjin:
                     
                                 (1)
                              
                              
                                 jintużaw għall-konformità mal-punti BOP.BAS.355 u BOP.BAS.360;
                              
                           
                                 (2)
                              
                              
                                 huma installati b'mod permanenti fuq il-ballun tal-arja.
                              
                           
               
                     (b)
                  
                  
                     Permezz ta' deroga mill-punt (a), l-istrumenti kollha jew it-tagħmir kollu li ġejjin, meta jkun meħtieġ minn din it-Taqsima, ma għandhomx jeħtieġu approvazzjoni:
                     
                                 (1)
                              
                              
                                 l-istrumenti jew it-tagħmir jintużaw mill-ekwipaġġ tat-titjira biex jiddeterminaw il-passaġġ tat-titjira;
                              
                           
                                 (2)
                              
                              
                                 id-dwal portabbli indipendenti;
                              
                           
                                 (3)
                              
                              
                                 arloġġ preċiż;
                              
                           
                                 (4)
                              
                              
                                 il-kaxxa għall-ewwel għajnuna;
                              
                           
                                 (5)
                              
                              
                                 it-tagħmir tas-sopravivenza u tas-sinjalar;
                              
                           
                                 (6)
                              
                              
                                 sistema li taħżen u tqassam l-ossiġenu supplimentari;
                              
                           
                                 (7)
                              
                              
                                 sors alternattiv għall-ignixin;
                              
                           
                                 (8)
                              
                              
                                 gverta ta' kontra n-nar jew għata ta' materjal reżistenti għan-nar;
                              
                           
                                 (9)
                              
                              
                                 ċilindru jew pompa tal-idejn għat-tifi tan-nar;
                              
                           
                                 (10)
                              
                              
                                 ħabel għall-inżul;
                              
                           
                                 (11)
                              
                              
                                 sikkina.
                              
                           
               
                     (c)
                  
                  
                     L-istrumenti u t-tagħmir li mhumiex meħtieġa minn din it-Taqsima, kif ukoll kull tagħmir ieħor li mhuwiex meħtieġ minn dan l-Anness iżda li jinġarr abbord il-ballun tal-arja matul it-titjira, għandhom jikkonformaw maż-żewġ kundizzjonijiet li ġejjin:
                     
                                 (1)
                              
                              
                                 l-informazzjoni pprovduta minn dawn l-istrumenti jew it-tagħmir ma għandhiex tintuża mill-ekwipaġġ tat-titjira sabiex jikkonforma mar-rekwiżiti essenzjali tal-ajrunavigabbiltà stabbiliti fl-Anness I tar-Regolament (KE) Nru 216/2008;
                              
                           
                                 (2)
                              
                              
                                 l-istrumenti u t-tagħmir ma għandhomx jaffettwaw l-ajrunavigabbiltà tal-ballun tal-arja, anki f'każ li jkollhom xi ħsara jew li ma jaħdmux tajjeb.
                              
                           
               
                     (d)
                  
                  
                     L-istrumenti u t-tagħmir għandhom ikunu operabbli jew aċċessibbli fil-pront minn dak il-post fejn ikun assenjat il-membru tal-ekwipaġġ li jeħtieġ jużahom.
                  
               
                     (e)
                  
                  
                     It-tagħmir tal-emerġenza kollu meħtieġ għandu jkun faċilment aċċessibbli għall-użu immedjat.
                  
               
            BOP.BAS.305   Tagħmir u strumenti minimi għat-titjira
         
         It-titjira bil-ballun tal-arja ma għandhiex tinbeda jekk kwalunkwe wieħed mill-istrumenti jew mit-tagħmir meħtieġa għat-titjira ppjanata bil-ballun tal-arja jkunu neqsin, ma jkunux qed jaħdmu jew ma jissodisfawx il-funzjonijiet meħtieġa.
         
            BOP.BAS.310   Dwal operattivi
         
         Il-blalen tal-arja li jiġu operati billejl għandhom ikunu mgħammra b'dawn kollha li ġejjin:
         
                     (a)
                  
                  
                     dawl għal kontra l-ħabtiet;
                  
               
                     (b)
                  
                  
                     mezz li jipprovdi dawl xieraq għall-istrumenti u għat-tagħmir kollha essenzjali għall-operat sikur tal-ballun tal-arja;
                  
               
                     (c)
                  
                  
                     dawl portabbli indipendenti.
                  
               
            BOP.BAS.315   Strumenti u tagħmir tat-titjir u tan-navigazzjoni
         
         Il-blalen tal-arja li jiġu operati binhar skont il-VFR għandhom ikunu mgħammra b'dawn li ġejjin:
         
                     (a)
                  
                  
                     mezz għall-wiri tad-direzzjoni tad-drift;
                  
               
                     (b)
                  
                  
                     mezz għall-kejl u għall-wiri:
                     
                                 (1)
                              
                              
                                 il-ħin f'sigħat, minuti u sekondi;
                              
                           
                                 (2)
                              
                              
                                 il-veloċità vertikali, jekk meħtieġ mill-AFM; kif ukoll
                              
                           
                                 (3)
                              
                              
                                 l-altitudni tal-pressjoni, jekk meħtieġ skont l-AFM, meta meħtieġ skont ir-rekwiżiti tal-ispazju tal-ajru jew meta l-altitudni jeħtieġ li tkun magħrufa għall-fini tal-użu tal-ossiġenu.
                              
                           
               
            BOP.BAS.320   Sistemi ta' trażżin
         
         Il-blalen tal-arja għandhom ikunu mgħammra b'sistema ta' trażżin għall-bdot fil-kmand meta l-ballun tal-arja jkun mgħammar b'waħda minn dawn li ġejjin:
         
                     (a)
                  
                  
                     kompartiment separat għall-bdot fil-kmand;
                  
               
                     (b)
                  
                  
                     vent(ijiet) ta' rotazzjoni (“turning vent(s)”).
                  
               
            BOP.BAS.325   Ossiġnu supplimentari
         
         Il-blalen tal-arja li jiġu operati meta tkun meħtieġa l-provvista tal-ossiġenu f'konformità mal-punt BOP.BAS.180 għandhom ikunu mgħammra b'sistema li kapaċi taħżen u tqassam il-provvisti tal-ossiġenu meħtieġa.
         
            BOP.BAS.330   Kaxxa għall-ewwel għajnuna
         
         
                     (a)
                  
                  
                     Il-blalen tal-arja għandhom ikunu mgħammra b'kaxex għall-ewwel għajnuna.
                  
               
                     (b)
                  
                  
                     Il-kaxex għall-ewwel għajnuna għandhom ikunu:
                     
                                 (1)
                              
                              
                                 faċilment aċċessibbli għall-użu; kif ukoll
                              
                           
                                 (2)
                              
                              
                                 jinżammu aġġornati.
                              
                           
               
            BOP.BAS.335   Ċilindri jew pompi tal-idejn għat-tifi tan-nar
         
         Il-blalen tal-arja, ħlief il-blalen tal-gass għandhom ikunu mgħammra tal-inqas b'ċilindru wieħed jew pompa waħda għat-tifi tan-nar:
         
            BOP.BAS.340   Tagħmir tas-sopravivenza u tas-sinjalar – Titjiriet fuq l-ilma
         
         Il-bdot fil-kmand ta' ballun tal-arja li jiġi operat fuq l-ilma għandu jiddetermina, qabel il-bidu tat-titjira, ir-riskji għas-sopravivenza tal-persuni ttrasportati fuq il-ballun tal-arja fil-każ ta' nżul ta' emerġenza. Fid-dawl ta' dawk ir-riskji, il-bdot fil-kmand għandu jiddetermina jekk hemmx bżonn li jinġarr tagħmir tas-sopravivenza u tas-sinjalar.
         
            BOP.BAS.345   Tagħmir tas-sopravivenza u tas-sinjalar – Diffikultajiet fit-tfittxija u s-salvataġġ
         
         Il-blalen tal-arja li jiġu operati fuq żoni li fihom it-tiftix u s-salvataġġ (SAR) ikunu partikolarment diffiċli, għandhom ikunu mgħammra b'tagħmir tas-sopravivenza u tas-sinjalar, skont kif ikun xieraq għaż-żona li fuqha se titwettaq it-titjira.
         
            BOP.BAS.350   Tagħmir mixxellanju
         
         
                     (a)
                  
                  
                     Il-blalen tal-arja għandhom ikunu mgħammra b'ingwanti protettivi għal kull membru tal-ekwipaġġ.
                  
               
                     (b)
                  
                  
                     Il-blalen tal-arja mħallta, il-blalen tal-arja sħuna u l-iġfna tal-ajru tal-arja sħuna għandhom ikunu mgħammra b'dawn kollha li ġejjin:
                     
                                 (1)
                              
                              
                                 sors indipendenti u alternattiv għall-ignixin;
                              
                           
                                 (2)
                              
                              
                                 mezz li jkejjel u jindika l-kwantità tal-fjuwil;
                              
                           
                                 (3)
                              
                              
                                 gverta ta' kontra n-nar jew għata ta' materjal reżistenti għan-nar;
                              
                           
                                 (4)
                              
                              
                                 ħabel għall-inżul b'tul ta' mill-anqas 25 metru.
                              
                           
               
                     (c)
                  
                  
                     Il-blalen tal-gass għandhom ikunu mgħammra b'dawn li ġejjin:
                     
                                 (1)
                              
                              
                                 sikkina;
                              
                           
                                 (2)
                              
                              
                                 ħabel għall-inżul b'tul ta' mill-anqas 20 m magħmul minn fibra naturali jew materjal konduttiv elettrostatiku.
                              
                           
               
            BOP.BAS.355   Tagħmir għall-komunikazzjoni bir-radju
         
         
                     (a)
                  
                  
                     Il-blalen tal-arja għandu jkollhom tagħmir għall-komunikazzjoni bir-radju li jippermetti l-komunikazzjoni meħtieġa skont l-appendiċi 4 tal-Anness tar-Regolament ta' Implimentazzjoni (UE) Nru 923/2012 u, jekk it-titjira ssir fl-ispazju tal-ajru ta' pajjiż terz, il-liġi ta' dak il-pajjiż terz.
                  
               
                     (b)
                  
                  
                     It-tagħmir għall-komunikazzjoni bir-radju għandu jippermetti l-komunikazzjoni fuq il-frekwenza għall-emerġenzi ajrunawtiċi 121,5 MHz.
                  
               
            BOP.BAS.360   Transponder
         
         Il-blalen tal-arja għandhom ikunu mgħammra bi transponder tar-radar sekondarju ta' sorveljanza (SSR) bil-kapaċitajiet kollha meħtieġa skont il-punt (b) tal-punt SERA.6005 tal-Anness tar-Regolament ta' Implimentazzjoni (UE) Nru 923/2012 u, jekk it-titjira ssir fl-ispazju tal-ajru ta' pajjiż terz, il-liġi ta' dak il-pajjiż terz.
         
            SUBPARTI ADD
         
         
            
               REKWIŻITI ADDIZZJONALI GĦALL-OPERAZZJONIJIET KUMMERĊJALI
            
         
         
            Taqsima 1
         
         
            Rekwiżiti organizzattivi ġenerali
         
         
            BOP.ADD.001   Kamp ta' applikazzjoni
         
         F'konformità mal-Artikolu 3, din is-Subparti tistabbilixxi r-rekwiżiti li għandhom jiġu ssodisfati, flimkien mar-rekwiżiti tas-Subparti BAS, minn kwalunkwe operatur involut f'operazzjonijiet kummerċjali bi blalen tal-arja, ħlief l-operaturi msemmija fl-aħħar subparagrafu tal-Artikolu 3(2).
         
            BOP.ADD.005   Responsabbiltajiet tal-operatur
         
         
                     (a)
                  
                  
                     L-operatur għandu jkun responsabbli għall-operat tal-ballun tal-arja skont ir-rekwiżiti essenzjali stipulati fl-Anness IV tar-Regolament (KE) Nru 216/2008, mar-rekwiżiti ta' din is-Subparti u mad-dikjarazzjoni tagħha.
                  
               
                     (b)
                  
                  
                     Kull titjira għandha ssir skont id-dispożizzjonijiet tal-manwal tal-operat.
                  
               
                     (c)
                  
                  
                     L-operatur għandu jiżgura li l-ballun tal-arja jkun mgħammar u li l-membri tal-ekwipaġġ tiegħu jkunu kkwalifikati kif meħtieġ għaż-żona u t-tip ta' operazzjoni.
                  
               
                     (d)
                  
                  
                     L-operatur għandu jiżgura li l-membri kollha tal-ekwipaġġ assenjati għal operazzjonijiet ta' titjir jew li jkunu direttament involuti fihom, ikunu konformi mal-kundizzjonijiet kollha li ġejjin:
                     
                                 (1)
                              
                              
                                 ikunu mħarrġa u jingħataw struzzjonijiet kif xieraq;
                              
                           
                                 (2)
                              
                              
                                 ikunu konxji tar-regoli u tal-proċeduri rilevanti għad-dmirijiet partikolari tagħhom;
                              
                           
                                 (3)
                              
                              
                                 ikunu wrew il-kapaċitajiet tagħhom fid-dmirijiet partikolari tagħhom;
                              
                           
                                 (4)
                              
                              
                                 ikunu konxji tar-responsabbiltajiet tagħhom u tar-relazzjoni ta' tali dmirijiet mal-operazzjoni kollha tal-ballun tal-arja.
                              
                           
               
                     (e)
                  
                  
                     L-operatur għandu jistabbilixxi proċeduri u struzzjonijiet għall-operat sikur ta' kull tip ta' ballun tal-arja, li jkun fihom id-dmirijiet u r-responsabbiltajiet tal-membri tal-ekwipaġġ, għal kull tip ta' operazzjoni. Dawk il-proċeduri u l-istruzzjonijiet ma għandhomx jeħtieġu li l-membri tal-ekwipaġġ iwettqu xi attività matul il-fażijiet kritiċi tat-titjira għajr dawk meħtieġa għall-operat sikur tal-ballun tal-arja.
                  
               
                     (f)
                  
                  
                     L-operatur għandu jagħmel arranġamenti għas-superviżjoni tal-membri tal-ekwipaġġ u tal-persunal involuti fl-operazzjoni tal-ballun tal-arja minn individwi li għandhom l-esperjenza u l-ħiliet xierqa sabiex ikun żgurat li jintlaħqu l-istandards speċifikati fil-manwal tal-operat.
                  
               
                     (g)
                  
                  
                     L-operatur għandu jiżgura li l-membri kollha tal-ekwipaġġ u l-persunal kollu involuti fl-operazzjoni tal-ballun tal-arja jiġu mgħarrfa li għandhom ikunu konformi mal-liġijiet, mar-regolamenti u mal-proċeduri tal-Istati li fihom jitwettqu l-operazzjonijiet li huma rilevanti għat-twettiq tad-dmirijiet tagħhom.
                  
               
                     (h)
                  
                  
                     L-operatur għandu jispeċifika l-proċeduri ta' ppjanar tat-titjira sabiex jiżgura li t-titjira titwettaq b'mod sikur abbażi tal-kunsiderazzjonijiet tal-prestazzjoni tal-ballun tal-arja, tal-limitazzjonijiet operattivi oħrajn u tal-kundizzjonijiet rilevanti li mistennija jkun hemm tul ir-rotta li għandha tiġi segwita u fis-siti tal-operat ikkonċernati. Dawn il-proċeduri għandhom jiġu inklużi fil-manwal tal-operat.
                  
               
            BOP.ADD.010   Notifika tal-mezzi alternattivi ta' konformità
         
         L-operatur għandu, meta jagħmel id-dikjarazzjoni skont il-punt BOP.ADD.100, jinnotifika lill-awtorità kompetenti l-lista tal-mezzi alternattivi ta' konformità (AltMOC), fejn beħsiebu juża l-AltMoC biex juri l-konformità meta mitlub skont il-punt BOP.BAS.010. Dik il-lista għandu jkun fiha referenzi għall-mezzi aċċettabbli ta' konformità (AMC) li huma jissostitwixxu fil-każ li AMC assoċjati jkunu ġew adottati mill-Aġenzija.
         
            BOP.ADD.015   Aċċess
         
         
                     (a)
                  
                  
                     Sabiex tiġi stabbilita l-konformità mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti ta' dan ir-Regolament, l-operatur għandu jagħti l-aċċess lil kwalunkwe persuna awtorizzata mill-awtorità kompetenti, fi kwalunkwe ħin, għal kwalunkwe faċilità, ballun tal-arja, dokument, rekords, dejta, proċeduri jew kwalunkwe materjal ieħor li huwa rilevanti għall-attività tal-operatur li taqa' taħt il-kamp ta' applikazzjoni ta' dan ir-Regolament, irrispettivament minn jekk l-attività tkunx ikkuntrattata jew le.
                  
               
                     (b)
                  
                  
                     L-aċċess għall-ballun tal-arja għandu, f'każ ta' ġarr kummerċjali ta' passiġġieri bil-ballun tal-arja, jinkludi l-possibbiltà li wieħed jidħol u jibqa' fuq il-ballun tal-arja matul l-operazzjonijiet ta' titjir, sakemm dan ma jipperikolax it-titjira.
                  
               
            BOP.ADD.020   Sejbiet
         
         Wara l-wasla tan-notifika tas-sejbiet imressqa mill-awtorità kompetenti skont il-punti ARO.GEN.350, ARO.GEN.355 u ARO.GEN.360 tal-Anness II tar-Regolament (UE) Nru 965/2012, l-operatur għandu jagħmel dan kollu li ġej:
         
                     (a)
                  
                  
                     jidentifika l-kawża ewlenija tan-nuqqas ta' konformità;
                  
               
                     (b)
                  
                  
                     ifassal pjan ta' azzjoni korrettiva;
                  
               
                     (c)
                  
                  
                     juri l-implimentazzjoni tal-pjan ta' azzjoni korrettiva b'mod li jissodisfa lill-awtorità kompetenti fi ħdan il-perjodu ta' żmien speċifikat minn dik l-awtorità skont il-punt ARO.GEN.350 tal-Anness II tar-Regolament (UE) Nru 965/2012.
                  
               
            BOP.ADD.025   Rappurtar tal-okkorrenzi
         
         
                     (a)
                  
                  
                     L-operatur għandu jimplimenta, bħala parti mis-sistema ta' ġestjoni tiegħu, skema ta' rappurtar tal-okkorrenzi li għandha tipprevedi rappurtar obbligatorju u volontarju skont ir-Regolament (UE) Nru 376/2014 tal-Parlament Ewropew u tal-Kunsill (3).
                  
               
                     (b)
                  
                  
                     Mingħajr ħsara għall-punt (a), l-operatur għandu jirrapporta lill-awtorità kompetenti u lill-organizzazzjoni responsabbli għad-disinn tal-ballun tal-arja kwalunkwe ħsara, difett tekniku, qbiż tal-limiti tekniċi jew okkorrenza li tista' tenfasizza nuqqas ta' preċiżjoni u ta' kompletezza kif ukoll ambigwità ta' informazzjoni inkluża fid-dejta stabbilita skont l-Anness I tar-Regolament (UE) Nru 748/2012 u kwalunkwe okkorrenza oħra li tikkostitwixxi inċident iżda mhux aċċident jew inċident serju.
                  
               
                     (c)
                  
                  
                     L-operatur għandu jieħu l-miżuri meħtieġa biex jiżgura l-konformità mal-Artikolu 9 tar-Regolament (UE) Nru 996/2010 tal-Parlament Ewropew u tal-Kunsill (4) min-naħa tal-bdot fil-kmand, ta' kull membru tal-ekwipaġġ u tal-persunal kollu tiegħu fir-rigward ta' kull inċident serju jew aċċident assoċjati mal-operat ta' ballun tal-arja.
                  
               
            BOP.ADD.030   Sistemi ta' ġestjoni
         
         
                     (a)
                  
                  
                     L-operatur għandu jistabbilixxi, jimplimenta u jżomm sistema ta' ġestjoni li tkun tinkludi dawn kollha li ġejjin:
                     
                                 (1)
                              
                              
                                 linji ta' responsabbiltà u ta' akkontabilità li jkunu ddefiniti b'mod ċar fl-organizzazzjoni kollha tal-operatur, inkluża l-akkontabilità diretta għas-sikurezza tal-maniġer responsabbli;
                              
                           
                                 (2)
                              
                              
                                 deskrizzjoni tal-filosofiji u tal-prinċipji ġenerali tal-operatur marbutin mas-sikurezza, li għandhom ikunu magħrufa bħala l-politika tas-sikurezza;
                              
                           
                                 (3)
                              
                              
                                 l-identifikazzjoni ta' perikli għas-sikurezza fil-qasam tal-avjazzjoni li jkunu ġejjin mill-attivitajiet tal-operatur, l-evalwazzjoni ta' dawk il-perikli u l-ġestjoni tar-riskji assoċjati, inkluż it-teħid ta' azzjonijiet biex itaffu dawk ir-riskji fejn meħtieġ u biex tiġi vverifikata l-effikaċja ta' dawk l-azzjonijiet;
                              
                           
                                 (4)
                              
                              
                                 iż-żamma ta' persunal imħarreġ u kompetenti biex jaqdi l-kompiti tiegħu;
                              
                           
                                 (5)
                              
                              
                                 id-dokumenti tal-proċessi ewlenin kollha tas-sistema ta' ġestjoni, inkluż proċess biex l-impjegati jkunu jafu r-responsabbiltajiet tagħhom, u l-proċedura biex jiġu emendati dawk id-dokumenti;
                              
                           
                                 (6)
                              
                              
                                 funzjoni biex tiġi mmonitorjata l-konformità tal-operatur mar-rekwiżiti ta' dan l-Anness. Dan il-monitoraġġ tal-konformità għandu jinkludi sistema ta' rispons għas-sejbiet lill-maniġer responsabbli tal-operatur biex tkun żgurata l-implimentazzjoni effettiva tal-azzjonijiet korrettivi hekk kif ikun meħtieġ;
                              
                           
                                 (7)
                              
                              
                                 il-proċessi meħtieġa biex tkun żgurata l-konformità mar-rekwiżiti tal-Artikoli 4, 5, 6 u 13 tar-Regolament (UE) Nru 376/2014.
                              
                           
               
                     (b)
                  
                  
                     Is-sistema ta' ġestjoni għandha tikkorrispondi għad-daqs tal-operatur u għan-natura u l-kumplessità tal-attivitajiet tiegħu, filwaqt li tqis il-perikli u r-riskji assoċjati ta' dawk l-attivitajiet.
                  
               
            BOP.ADD.035   Attivitajiet ikkuntrattati
         
         Meta jikkuntratta kwalunkwe parti mill-attività tiegħu li taqa' fil-kamp ta' applikazzjoni ta' dan ir-Regolament, l-operatur għandu jkun responsabbli u jiżgura li l-organizzazzjoni kkuntrattata twettaq l-attività skont ir-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti ta' dan ir-Regolament. L-operatur għandu jiżgura wkoll li l-awtorità kompetenti tingħata aċċess għall-organizzazzjoni li tkun ingħatat il-kuntratt, biex tistabbilixxi l-konformità tal-operatur ma' dawk ir-rekwiżiti.
         
            BOP.ADD.040   Rekwiżiti tal-persunal
         
         
                     (a)
                  
                  
                     L-operatur għandu jaħtar maniġer responsabbli li jkollu l-awtorità biex jiżgura li l-attivitajiet kollha li jaqgħu taħt il-kamp ta' applikazzjoni ta' dan ir-Regolament ikunu jistgħu jiġu ffinanzjati u mwettqa f'konformità mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti ta' dan ir-Regolament. Il-maniġer responsabbli għandu jkun responsabbli għall-istabbiliment u għaż-żamma ta' sistema ta' ġestjoni effettiva.
                  
               
                     (b)
                  
                  
                     L-operatur għandu:
                     
                                 (1)
                              
                              
                                 jidentifika r-responsabbiltajiet tal-persunal tiegħu għall-kompiti u l-attivitajiet kollha li għandhom jitwettqu;
                              
                           
                                 (2)
                              
                              
                                 ikollu biżżejjed persunal ikkwalifikat biex iwettaq dawk il-kompiti u l-attivitajiet; kif ukoll
                              
                           
                                 (3)
                              
                              
                                 iżomm ir-rekords xierqa tal-esperjenza, tal-kwalifiki u tat-taħriġ tal-persunal tiegħu.
                              
                           
               
                     (c)
                  
                  
                     L-operatur għandu jaħtar persuna jew aktar li jkunu responsabbli għall-ġestjoni u s-superviżjoni tal-oqsma kollha li ġejjin:
                     
                                 (1)
                              
                              
                                 l-operazzjonijiet tat-titjir;
                              
                           
                                 (2)
                              
                              
                                 l-operazzjonijiet ta' fuq l-art;
                              
                           
                                 (3)
                              
                              
                                 l-ajrunavigabbiltà kontinwa, skont ir-Regolament (UE) Nru 1321/2014.
                              
                           
               
            BOP.ADD.045   Rekwiżiti tal-faċilità
         
         L-operatur għandu jkollu faċilitajiet li jkunu biżżejjed biex jippermettu t-twettiq u l-ġestjoni tal-kompiti u l-attivitajiet kollha meħtieġa biex tkun żgurata l-konformità mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti ta' dan ir-Regolament.
         
            Taqsima 2
         
         
            Dikjarazzjoni, ajrunavigabbiltà kif ukoll kiri bl-ekwipaġġ u kiri mingħajr ekwipaġġ
         
         
            BOP.ADD.100   Dikjarazzjoni
         
         
                     (a)
                  
                  
                     Fid-dikjarazzjoni msemmija fit-tieni subparagrafu tal-Artikolu 3(2) l-operatur għandu jikkonferma li huwa jikkonforma u se jkompli jikkonforma mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti ta' dan ir-Regolament.
                  
               
                     (b)
                  
                  
                     L-operatur għandu jinkludi fid-dikjarazzjoni l-informazzjoni kollha li ġejja:
                     
                                 (1)
                              
                              
                                 l-isem tal-operatur,
                              
                           
                                 (2)
                              
                              
                                 il-post fejn l-operatur għandu l-post prinċipali tan-negozju tiegħu;
                              
                           
                                 (3)
                              
                              
                                 l-isem u d-dettalji ta' kuntatt tal-maniġer responsabbli tal-operatur;
                              
                           
                                 (4)
                              
                              
                                 id-data tal-bidu tal-operazzjoni kummerċjali u, fejn rilevanti, id-data li fiha tkun saret bidla fl-operazzjoni kummerċjali attwali;
                              
                           
                                 (5)
                              
                              
                                 fir-rigward tal-blalen tal-arja kollha użati għall-operazzjoni kummerċjali, it-tip ta' ballun tal-arja, ir-reġistrazzjoni, il-bażi ewlenija, it-tip ta' operazzjoni u l-organizzazzjoni tal-ġestjoni tal-ajrunavigabbiltà kontinwa.
                              
                           
               
                     (c)
                  
                  
                     Fejn applikabbli, l-operatur għandu jehmeż mad-dikjarazzjoni l-lista ta' mezzi alternattivi ta' konformità (AltMOC), skont il-punt BOP.ADD.010.
                  
               
                     (d)
                  
                  
                     Meta jagħmel id-dikjarazzjoni, l-operatur għandu juża l-formola li tinsab fl-Appendiċi ta' dan l-Anness.
                  
               
            BOP.ADD.105   Bdil fid-dikjarazzjoni u l-waqfien tal-operazzjonijiet kummerċjali
         
         
                     (a)
                  
                  
                     L-operatur għandu jinnotifika lill-awtorità kompetenti mingħajr dewmien dwar kwalunkwe bidla fiċ-ċirkostanzi li taffettwa l-konformità tiegħu mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti ta' dan ir-Regolament, kif iddikjarat lill-awtorità kompetenti, u dwar kwalunkwe bidla fir-rigward tal-informazzjoni msemmija fil-punt BOP.ADD.100(b) u tal-lista ta' AltMOC imsemmija fil-punt BOP.ADD.100(c), inklużi fid-dikjarazzjoni jew mehmużin magħha.
                  
               
                     (b)
                  
                  
                     L-operatur għandu jinnotifika lill-awtorità kompetenti mingħajr dewmien meta ma jibqax aktar involut fl-operazzjonijiet kummerċjali bil-blalen tal-arja.
                  
               
            BOP.ADD.110   Rekwiżiti tal-ajrunavigabbiltà
         
         Il-blalen tal-arja għandu jkollhom ċertifikat tal-ajrunavigabbiltà maħruġ skont ir-Regolament (UE) Nru 748/2012 jew, fil-każ ta' ballun tal-arja rreġistrat f'pajjiż terz, għandu jkun soġġett għal ftehim ta' kiri b'ekwipaġġ jew għal ftehim ta' kiri mingħajr ekwipaġġ skont il-punt BOP.ADD.115.
         
            BOP.ADD.115   Ftehim ta' kiri b'ekwipaġġ u ftehim ta' kiri mingħajr ekwipaġġ ta' ballun tal-arja rreġistrat f'pajjiż terz
         
         
                     (a)
                  
                  
                     L-operatur għandu jinnotifika lill-awtorità kompetenti dwar kwalunkwe ftehim ta' kiri b'ekwipaġġ jew ftehim ta' kiri mingħajr ekwipaġġ li jikkonċernaw ballun tal-arja rreġistrat f'pajjiż terz
                  
               
                     (b)
                  
                  
                     Meta ballun tal-arja rreġistrat f'pajjiż terz ikun soġġett għal ftehim ta' kiri b'ekwipaġġ, l-operatur għandu jiżgura li l-livell ta' sikurezza li jirriżulta mill-applikazzjoni tal-istandards tas-sikurezza fir-rigward tal-ajrunavigabbiltà kontinwa u l-operazzjonijiet tal-ajru li għalihom huwa soġġett l-operatur tal-ballun tal-arja, ikun tal-inqas ekwivalenti għal dak li jirriżulta mill-applikazzjoni tar-rekwiżiti tal-Anness I tar-Regolament (UE) Nru 1321/2014 u ta' dan ir-Regolament.
                  
               
                     (c)
                  
                  
                     Meta ballun tal-arja rreġistrat f'pajjiż terz ikun soġġett għal ftehim ta' kiri mingħajr ekwipaġġ, l-operatur għandu jiżgura l-konformità mar-rekwiżiti essenzjali relatati mal-ajrunavigabbiltà kontinwa stabbiliti fl-Annessi I u IV tar-Regolament (KE) Nru 216/2008 u mar-rekwiżiti ta' dan ir-Regolament.
                  
               
            Taqsima 3
         
         
            Manwali u reġistri
         
         
            BOP.ADD.200   Manwal tal-operat
         
         
                     (a)
                  
                  
                     L-operatur għandu jistabbilixxi manwal tal-operat
                  
               
                     (b)
                  
                  
                     Il-kontenut tal-manwal tal-operat għandu jirrifletti r-rekwiżiti stabbiliti f'dan l-Anness u ma għandux imur kontra kwalunkwe informazzjoni li tinsab fid-dikjarazzjoni tal-operatur.
                  
               
                     (c)
                  
                  
                     Il-manwal tal-operat jista' jiġi stabbilit f'partijiet separati.
                  
               
                     (d)
                  
                  
                     Il-persunal kollu tal-operatur għandu jkollu aċċess faċli għall-partijiet tal-manwal tal-operat li huma rilevanti għad-dmirijiet tiegħu.
                  
               
                     (e)
                  
                  
                     Il-manwal tal-operat għandu jinżamm aġġornat. Il-persunal kollu tal-operatur għandu jkun mgħarraf dwar kwalunkwe emenda fil-manwal tal-operat li hija rilevanti għat-twettiq tad-dmirijiet tiegħu.
                  
               
                     (f)
                  
                  
                     L-operatur għandu jiżgura li kwalunkwe informazzjoni użata bħala l-bażi għall-kontenut tal-manwal tal-operat u kwalunkwe emenda tiegħu tiġi riflessa b'mod korrett fil-manwal tal-operat.
                  
               
                     (g)
                  
                  
                     L-operatur gћandu jiżgura li l-persunal kollu jkun kapaċi jifhem il-lingwa li fiha jkunu miktuba dawk il-partijiet tal-manwal tal-operat li jkunu rilevanti għad-dmirijiet tiegħu. Il-kontenut tal-manwal tal-operat għandu jkun ippreżentat f'forma li tista' tintuża mingħajr diffikultajiet.
                  
               
            BOP.ADD.205   Żamma ta' rekords
         
         
                     (a)
                  
                  
                     L-operatur għandu jistabbilixxi sistema ta' żamma tar-rekords li tippermetti ħażna xierqa u traċċabbiltà affidabbli tal-attivitajiet tiegħu.
                  
               
                     (b)
                  
                  
                     Il-format tar-rekords għandu jiġi speċifikat fil-proċeduri tal-operatur jew fil-manwali.
                  
               
            Taqsima 4
         
         
            Ekwipaġġ tat-titjira
         
         
            BOP.ADD.300   Kompożizzjoni tal-ekwipaġġ tat-titjira
         
         
                     (a)
                  
                  
                     Il-kompożizzjoni tal-ekwipaġġ tat-titjira għandha tkun, bħala minimu, kif speċifikata fl-AFM jew fil-limitazzjonijiet operattivi preskritti għall-ballun tal-arja.
                  
               
                     (b)
                  
                  
                     L-ekwipaġġ tat-titjira għandu jinkludi membri addizzjonali tal-ekwipaġġ tat-titjira meta t-tip ta' operazzjoni tkun teħtieġ dan. L-għadd tal-ekwipaġġ tat-titjira ma għandux ikun inqas mill-għadd speċifikat fil-manwal tal-operat.
                  
               
                     (c)
                  
                  
                     Il-membri kollha tal-ekwipaġġ tat-titjira għandu jkollhom liċenzja u klassifikazzjonijiet maħruġin jew aċċettati skont l-Anness I tar-Regolament (UE) Nru 1178/2011 u li jkunu xierqa għad-dmirijiet assenjati lilhom.
                  
               
                     (d)
                  
                  
                     Matul it-titjira membru tal-ekwipaġġ tat-titjira jista' jiġi sostitwit fid-dmirijiet tiegħu mal-kontrolli minn membru tal-ekwipaġġ tat-titjira ieħor li jkollu l-kwalifiki xierqa.
                  
               
                     (e)
                  
                  
                     Meta juża s-servizzi ta' membri tal-ekwipaġġ tat-titjira li jkunu jaħdmu bħala ħaddiema indipendenti jew ħaddiema part-time, l-operatur għandu jivverifika li jkun hemm konformità ma' dawn ir-rekwiżiti kollha li ġejjin:
                     
                                 (1)
                              
                              
                                 ir-rekwiżiti ta' din is-Subparti;
                              
                           
                                 (2)
                              
                              
                                 L-Anness I tar-Regolament (UE) Nru 1178/2011, inklużi r-rekwiżiti dwar l-esperjenza riċenti;
                              
                           
                                 (3)
                              
                              
                                 it-titjira u l-limiti fil-ħin tax-xogħol kif ukoll ir-rekwiżiti dwar il-mistrieħ f'konformità mal-liġi nazzjonali tal-Istat Membru li fih l-operatur ikollu l-post prinċipali tan-negozju tiegħu, filwaqt li jitqiesu s-servizzi kollha mogħtija mill-membru tal-ekwipaġġ tat-titjira lil operaturi oħra.
                              
                           
               
            BOP.ADD.305   Ħatra bħala bdot fil-kmand
         
         
                     (a)
                  
                  
                     L-operatur għandu jaħtar bdot wieħed minn fost l-ekwipaġġ tat-titjira bħala l-bdot fil-kmand.
                  
               
                     (b)
                  
                  
                     L-operatur għandu jaħtar biss bdot biex jaġixxi bħala bdot fil-kmand jekk dan:
                     
                                 (1)
                              
                              
                                 ikun kwalifikat biex jaġixxi bħala bdot fil-kmand f'konformità mal-Anness I tar-Regolament (UE) Nru 1178/2011;
                              
                           
                                 (2)
                              
                              
                                 ikollu l-livell minimu ta' esperjenza speċifikat fil-manwal tal-operat; kif ukoll
                              
                           
                                 (3)
                              
                              
                                 Ikollu għarfien xieraq taż-żona li fuqha tkun se ssir it-titjira.
                              
                           
               
            BOP.ADD.310   Għoti ta' taħriġ u kontrolli
         
         It-taħriġ u l-kontrolli kollha tal-membri tal-ekwipaġġ tat-titjira meħtieġa skont il-punt BOP.ADD.315 għandhom jiġu pprovduti kif ġej:
         
                     (a)
                  
                  
                     skont il-programmi u s-sillabi tat-taħriġ stabbiliti mill-operatur fil-manwal tal-operat;
                  
               
                     (b)
                  
                  
                     minn persuni kkwalifikati kif xieraq u, fir-rigward tat-taħriġ u l-kontrolli mwettqa waqt it-titjira, minn persuna kkwalifikata skont l-Anness I tar-Regolament (UE) Nru 1178/2011.
                  
               
            BOP.ADD.315   Taħriġ rikorrenti u kontrolli regolari
         
         
                     (a)
                  
                  
                     Kull membru tal-ekwipaġġ tat-titjira għandu jtemm taħriġ rikorrenti kull sentejn dwar il-proċeduri ta' fuq l-art u dwar it-titjira li jkun rilevanti għall-klassi tal-ballun tal-arja li jaħdem fuqu, inkluż taħriġ dwar fejn jinsab it-tagħmir kollu tal-emerġenza u tas-sikurezza li jkun qiegħed jinġarr abbord u dwar kif jintuża dan it-tagħmir.
                  
               
                     (b)
                  
                  
                     Kull membru tal-ekwipaġġ tat-titjira għandu jkun għadda mill-kontrolli tal-profiċjenza tal-operatur biex juri l-kompetenza tiegħu fit-twettiq ta' proċeduri normali, anormali u ta' emerġenza, li jkopru l-aspetti rilevanti assoċjati mal-kompiti speċjalizzati deskritti fil-manwal tal-operat. Fit-twettiq ta' dawk il-kontrolli, għandhom jitqiesu l-membri tal-ekwipaġġ li jwettqu operazzjonijiet skont il-VFR billejl.
                  
               
                     (c)
                  
                  
                     Il-validità tal-kontroll tal-profiċjenza tal-operatur għandha tkun għal 24 xahar kalendarju, li jibdew jgħoddu minn tmiem ix-xahar li matulu jkun sar il-kontroll jew, fil-każ li l-kontroll ikun sar fl-aħħar 3 xhur tal-perjodu ta' validità tal-kontroll preċedenti, mill-aħħar ġurnata tal-perjodu ta' validità ta' dak il-kontroll preċedenti.
                  
               
            Taqsima 5
         
         
            Rekwiżiti operattivi ġenerali
         
         
            BOP.ADD.400   Responsabbiltajiet tal-bdot fil-kmand
         
         Il-bdot fil-kmand għandu jikkonforma ma' dawn li ġejjin:
         
                     (a)
                  
                  
                     ir-rekwiżiti rilevanti tal-iskema ta' rapportar tal-okkorrenzi tal-operatur imsemmija fil-punt BOP.ADD.025;
                  
               
                     (b)
                  
                  
                     it-titjira u l-limiti fil-ħin tax-xogħol kif ukoll ir-rekwiżiti dwar il-mistrieħ applikabbli għall-attivitajiet tiegħu f'konformità mal-liġi nazzjonali tal-Istat Membru li fih l-operatur ikollu l-post prinċipali tan-negozju tiegħu.
                  
               
            BOP.ADD.405   Awtorità tal-bdot fil-kmand
         
         Minkejja l-punt BOP.BAS.035, l-operatur għandu jieħu l-miżuri raġonevoli kollha biex jiżgura li l-persuni kollha li jinġarru fil-ballun tal-arja jobdu l-ordnijiet legali kollha mogħtija mill-bdot fil-kmand sabiex tkun żgurata s-sikurezza tal-ballun tal-arja, ta' kwalunkwe persuna jew proprjetà li jinġarru fih jew ta' kwalunkwe persuna jew proprjetà fuq l-art.
         
            BOP.ADD.410   Membru tal-ekwipaġġ addizzjonali tal-ballun tal-arja
         
         Meta ballun tal-arja jġorr iktar minn 19-il passiġġier, tal-inqas membru tal-ekwipaġġ addizzjonali għandu jkun preżenti abbord tal-ballun tal-arja flimkien mal-ekwipaġġ tat-titjira kif meħtieġ skont il-punti (a) u (b) tal-punt BOP.ADD.300 biex jassisti lill-passiġġieri fil-każ ta' emerġenza. Dak il-membru tal-ekwipaġġ addizzjonali għandu jkollu esperjenza u taħriġ xierqa.
         
            BOP.ADD.415   Idoneità relatata mal-għadis fl-ilma fond u l-għoti tad-demm
         
         Il-membri tal-ekwipaġġ ma għandhomx iwettqu l-ebda dmir fuq il-ballun tal-arja jekk l-idoneità tagħhom ma tibqax tajba wara għadis fl-ilma fond jew wara li jkunu taw id-demm
         
            BOP.ADD.420   Lingwa komuni
         
         L-operatur għandu jiżgura li l-membri kollha tal-ekwipaġġ ikunu jistgħu jikkomunikaw ma' xulxin b'lingwa komuni.
         
            BOP.ADD.425   Sustanzi psikoattivi
         
         L-operatur għandu jieħu l-miżuri raġonevoli kollha sabiex jiżgura li l-ebda persuna ma tidħol jew tkun fuq il-ballun tal-arja jekk tkun taħt l-influwenza ta' sustanzi psikoattivi sal-punt li din il-persuna tkun x'aktarx ta' periklu għas-sikurezza tal-ballun tal-ajra, ta' kwalunkwe persuna jew propjetà li jkunu fih jew ta' kwalunkwe persuna jew propjetà fuq l-art.
         
            BOP.ADD.430   Periklu
         
         L-operatur għandu jieħu l-miżuri raġonevoli kollha biex jiżgura li l-ebda persuna ma taġixxi b'mod intenzjonat, bi traskuraġni jew negliġenza, jew tonqos milli taġixxi u tispiċċa biex:
         
                     (a)
                  
                  
                     tipperikola ballun tal-arja jew persuna fih jew fuq l-art;
                  
               
                     (b)
                  
                  
                     tikkawża jew tippermetti li l-ballun tal-arja jipperikola kwalunkwe persuna jew proprjetà.
                  
               
            BOP.ADD.435   Dokumenti, manwali u informazzjoni li għandhom jinġarru
         
         
                     (a)
                  
                  
                     Id-dokumenti, il-manwali u l-informazzjoni kollha li ġejjin għandhom jinġarru abbord waqt kull titjira, bħala oriġinali jew kopji:
                     
                                 (1)
                              
                              
                                 id-dikjarazzjoni magħmula mill-operatur;
                              
                           
                                 (2)
                              
                              
                                 l-informazzjoni dwar is-servizzi ta' tiftix u ta' salvataġġ għaż-żona tat-titjira ppjanata;
                              
                           
                                 (3)
                              
                              
                                 il-pjan operattiv tat-titjira.
                              
                           
               
                     (b)
                  
                  
                     Id-dokumenti, il-manwali u l-informazzjoni kollha li ġejjin għandhom jinżammu f'post sikur, mhux abbord il-ballun tal-arja matul titjira, bħala oriġinali:
                     
                                 (1)
                              
                              
                                 id-dokumenti, il-manwali u l-informazzjoni msemmija fil-punt (a), meta kopji tagħhom jinġarru abbord il-ballun tal-arja matul titjira;
                              
                           
                                 (2)
                              
                              
                                 il-partijiet attwali tal-manwal tal-operat jew tal-proċeduri operattivi standard (SOPs) li huma rilevanti għad-dmirijiet tal-membri tal-ekwipaġġ, li għandhom ikunu faċilment aċċessibbli għall-membri tal-ekwipaġġ;
                              
                           
                                 (3)
                              
                              
                                 il-listi tal-passiġġieri, meta jinġarru passiġġieri;
                              
                           
                                 (4)
                              
                              
                                 id-dokumentazzjoni dwar il-massa msemmija fil-punt (c) tal-punt BOP.ADD.600.
                              
                           
               
                     (c)
                  
                  
                     Meta mitluba mill-awtorità kompetenti, il-bdot fil-kmand jew l-operatur għandhom jagħmlu disponibbli lil dik l-awtorità d-dokumenti, il-manwali u l-informazzjoni oriġinali fil-perjodu ta' żmien speċifikat mill-awtorità li ma għandux ikun inqas minn 24 siegħa.
                  
               
            BOP.ADD.440   Oġġetti perikolużi
         
         L-operatur għandu:
         
                     (a)
                  
                  
                     jistabbilixxi l-proċeduri li bihom jiżgura li jittieħdu l-miżuri raġonevoli kollha sabiex jiġi evitat il-ġarr bi żball ta' oġġetti perikolużi abbord il-ballun tal-arja; kif ukoll
                  
               
                     (b)
                  
                  
                     jipprovdi lill-membri tal-ekwipaġġ bl-informazzjoni meħtieġa biex ikunu jistgħu jwettqu dmirijiethom b'mod adegwat fir-rigward ta' kwalunkwe oġġett perikoluż li jinġarr jew li huwa maħsub li jinġarr abbord il-ballun tal-arja.
                  
               
            Taqsima 6
         
         
            Proċeduri operattivi
         
         
            BOP.ADD.500   Kalkolu tal-fjuwil u tas-saborra
         
         L-operatur għandu jiżgura li l-kalkoli fir-rigward tar-riżerva tal-fjuwil jew tas-saborra jkunu ddokumentati fi pjan operattiv tat-titjira.
         
            BOP.ADD.505   Ġarr ta' kategoriji speċjali ta' passiġġieri
         
         L-operatur għandu jistabbilixxi l-proċeduri għall-ġarr tal-persuni li jeħtieġu kundizzjonijiet, assistenza jew apparati speċjali meta jinġarru abbord ballun tal-arja skont kundizzjonijiet li jiżguraw is-sikurezza tal-ballun tal-arja u ta' kwalunkwe persuna jew propjetà li jinġarru fih.
         
            BOP.ADD.510   Operazzjonijiet kummerċjali speċjalizzati bil-ballun tal-arja — Proċeduri operattivi standard
         
         Minkejja l-punt BOP.BAS.190:
         
                     (a)
                  
                  
                     Qabel ma jibda operazzjoni kummerċjali speċjalizzata bil-ballun tal-arja, l-operatur għandu jwettaq valutazzjoni tar-riskji, li fiha jivvaluta l-kumplessità tal-operazzjoni ppjanata sabiex jiddetermina l-perikli u r-riskji assoċjati tal-operazzjoni u jistabbilixxi miżuri ta' mitigazzjoni fejn meħtieġ.
                  
               
                     (b)
                  
                  
                     Abbażi tal-valutazzjoni tar-riskji, l-operatur għandu, qabel ma jibda operazzjoni kummerċjali speċjalizzata bil-ballun tal-arja, jistabbilixxi l-proċeduri operattivi standard (SOPs) xierqa għall-operazzjoni ppjanata u l-ballun tal-arja użat. L-SOPs għandhom ikunu parti mill-manwal tal-operat jew jiġu stabbiliti f'dokument separat. Fejn meħtieġ l-operatur għandu jirrieżamina u jaġġorna b'mod regolari l-SOPs sabiex iqisu b'mod adegwat il-valutazzjoni tar-riskji.
                  
               
                     (c)
                  
                  
                     L-operatur għandu jiżgura li l-operazzjonijiet kummerċjali speċjalizzati bil-ballun tal-arja jsiru skont l-SOPs.
                  
               
            Taqsima 7
         
         
            Prestazzjoni u limitazzjonijiet operattivi
         
         
            BOP.ADD.600   Sistema biex tiġi ddeterminata l-massa
         
         
                     (a)
                  
                  
                     L-operatur għandu jistabbilixxi sistema li tispeċifika kif l-elementi li ġejjin jiġu determinati b'mod preċiż għal kull titjira, sabiex il-bdot fil-kmand ikun jista' jivverifika l-konformità mal-limitazzjonijiet tal-AFM:
                     
                                 (1)
                              
                              
                                 il-massa tal-ballun mingħajr arja;
                              
                           
                                 (2)
                              
                              
                                 il-massa tat-tagħbija skont il-piż;
                              
                           
                                 (3)
                              
                              
                                 il-massa tat-tagħbija ta' fjuwil jew saborra;
                              
                           
                                 (4)
                              
                              
                                 il-massa waqt it-tlugħ;
                              
                           
                                 (5)
                              
                              
                                 it-tagħbija tal-ballun tal-arja ssir taħt is-superviżjoni tal-bdot fil-kmand jew persunal ikkwalifikat;
                              
                           
                                 (6)
                              
                              
                                 it-tħejjija u d-dispożizzjoni tad-dokumentazzjoni kollha.
                              
                           
               
                     (b)
                  
                  
                     Il-kalkolu tal-massa bbażat fuq kalkoli elettroniċi għandu jkun replikabbli mill-bdot fil-kmand.
                  
               
                     (c)
                  
                  
                     Id-dokumentazzjoni dwar il-massa, li tispeċifika l-elementi elenkati fil-punt (a), għandha titħejja qabel kull titjira u tiġi ddokumentata fi pjan operattiv tat-titjira.
                  
               
            (1)  Ir-Regolament tal-Kummissjoni (UE) Nru 1321/2014 tas-26 ta' Novembru 2014 dwar il-kontinwità tal-ajrunavigabbiltà ta' inġenji tal-ajru u prodotti, partijiet u tagħmir ajrunawtiċi, u dwar l-approvazzjoni ta' organizzazzjonijiet u persunal involut f'dan ix-xogħol (ĠU L 362, 17.12.2014, p. 1).
         
            (2)  Ir-Regolament ta' Implimentazzjoni tal-Kummissjoni (UE) Nru 923/2012 tas-26 ta' Settembru 2012 li jistabbilixxi regoli komuni tal-ajru u dispożizzjonijiet operattivi dwar is-servizzi u l-proċeduri fin-navigazzjoni bl-ajru u li jemenda r-Regolament ta' Implimentazzjoni (UE) Nru 1035/2011 u r-Regolamenti (KE) Nru 1265/2007, (KE) Nru 1794/2006, (KE) Nru 730/2006, (KE) Nru 1033/2006 u (UE) Nru 255/2010 (ĠU L 281, 13.10.2012, p. 1).
         
            (3)  Ir-Regolament (UE) Nru 376/2014 tal-Parlament Ewropew u tal-Kunsill tat-3 ta' April 2014 dwar ir-rappurtar, l-analiżi u s-segwitu ta' okkorrenzi fl-avjazzjoni ċivili, li jemenda r-Regolament (UE) Nru 996/2010 tal-Parlament Ewropew u tal-Kunsill u li jħassar id-Direttiva 2003/42/KE tal-Parlament Ewropew u tal-Kunsill, u r-Regolamenti tal-Kummissjoni (KE) Nru 1321/2007 u (KE) Nru 1330/2007 (ĠU L 122, 24.4.2014, p. 18).
         
            (4)  Ir-Regolament (UE) Nru 996/2010 tal-Parlament Ewropew u tal-Kunsill tal-20 ta' Ottubru 2010 dwar l-investigazzjoni u l-prevenzjoni ta' aċċidenti u inċidenti fis-settur tal-avjazzjoni ċivili u li jħassar id-Direttiva 94/56/KE (ĠU L 295, 12.11.2010, p. 35).
      
      
         Appendiċi
         Test ta 'immaġni
         
            DIKJARAZZJONI
            f’konformità mar-Regolament tal-Kummissjoni (UE) 2018/395
            Operatur
            Isem:
            Post fejn l-operatur għandu l-post prinċipali tan-negozju tiegħu.
            Isem u dettalji ta’ kuntatt tal-maniġer responsabbli:
            Operazzjoni bil-ballun tal-arja
            Id-data tal-bidu tal-operazzjoni kummerċjali u, fejn rilevanti, id-data li fiha tkun saret bidla fl-operazzjoni kummerċjali attwali.
            Informazzjoni dwar il-ballun/blalen tal-arja użat/i, l-operazzjoni/jiet kummerċjali u l-ġestjoni tal-ajrunavigabbiltà kontinwa (1):
            Fejn applikabbli, il-lista tal-AltMoC b’referenza għall-AMC assoċjati (anness ma’ din id-dikjarazzjoni):
            Dikjarazzjonijiet
            L-operatur jikkonforma, u se jkompli jikkonforma, mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti tar-Regolament (UE) 2018/395.
            B’mod partikolari, l-operatur iwettaq l-operazzjonijiet kummerċjali tiegħu skont ir-rekwiżiti li ġejjin tas-Subparti ADD tal-Anness II tar-Regolament (UE) 2018/395:
            Id-dokumentazzjoni tas-sistema tal-ġestjoni, inkluż il-manwal tal-operat, hija konformi mar-rekwiżiti tas-Subparti ADD u t-titjiriet kollha se jsiru skont id-dispożizzjonijiet tal-manwal tal-operat kif meħtieġ mill-punt BOP.ADD.005(b) tas-Subparti ADD.
            Il-blalen tal-arja kollha operati għandhom ċertifikat tal-ajrunavigabbiltà maħruġ skont ir-Regolament (UE)Nru 748/2012 jew jissodisfaw ir-rekwiżiti speċifiċi tal-ajrunavigabbiltà applikabbli għall-blalen tal-arja rreġistrati f’pajjiż terz u huma soġġetti għal ftehim ta’ kiri bl-ekwipaġġ jew għal ftehim ta’ kiri mingħajr ekwipaġġ, kif meħtieġ mill-punti BOP.ADD.110 u BOP.ADD.115(b) u (c) tas-Subparti ADD.
            Tip ta’ ballun tal-arja
            Reġistrazzjoni tal-ballun tal-arja
            Bażi ewlenija
            Tip(i) ta’ operazzjonijiet (2)
            Organizzazzjoni ta’ ġestjoni tal-ajrunavigabbiltà kontinwa (3)
         
         Test ta 'immaġni
         
            Il-membri kollha tal-ekwipaġġ tat-titjira għandhom liċenzja u klassifikazzjonijiet maħruġin jew aċċettati skont l-Anness I tar-Regolament (UE) Nru 1178/2011 kif meħtieġ mill-punt BOP.ADD.300(c) tas-Subparti ADD.
            L-operatur se jinnotifika lill-awtorità kompetenti dwar kwalunkwe bidla fiċ-ċirkostanzi li taffettwa l-konformità tiegħu mar-rekwiżiti essenzjali stabbiliti fl-Anness IV tar-Regolament (KE) Nru 216/2008 u mar-rekwiżiti tar-Regolament (UE) 2018/395 kif iddikjarat lill-awtorità kompetenti permezz ta’ din id-dikjarazzjoni u dwar kwalunkwe bidla fl-informazzjoni u fil-listi tal-AltMoC inklużi u msemmija f’din id-dikjarazzjoni, kif meħtieġ mill-punt BOP.ADD.105(a) tas-Subparti ADD.
            L-operatur jikkonferma li l-informazzjoni kollha inkluża f’din id-dikjarazzjoni, inklużi l-annessi tagħha, hija kompluta u korretta.
            Data, isem u firma tal-maniġer responsabbli
            (1) Imla t-tabella. Jekk ma hemmx spazju biżżejjed biex tniżżel l-informazzjoni, din għandha titniżżel f’anness separat. L-anness għandu jiġi datat u ffirmat.
            (2) “Tip(i) ta’ operazzjoni” tirreferi għat-tip ta’ operazzjoni kummerċjali mwettqa bil-ballun tal-arja.
            (3) L-informazzjoni dwar l-organizzazzjoni responsabbli għall-ġestjoni tal-ajrunavigabbiltà kontinwa għandha tinkludi l-isem tal-organizzazzjoni, l-indirizz u r-referenza tal-approvazzjoni.